Ҳокимликлар учун ҳудудларнинг ўсиш драйверларини аниқлаш қўлланмаси ишлаб чиқилди – Kommers.uz\nИқтисодиёт\t18:50 | 7.2.22\nҲокимликлар учун ҳудудларнинг ўсиш драйверларини аниқлаш қўлланмаси ишлаб чиқилди\nҚўлланмадан фойдаланиш таҳлил ишини тез ва осон қилиш имконини беради.\nЎзбекистонда ҳокимликлар учун ҳудудларнинг ўсиш драйверларини аниқлаш бўйича қўлланма ишлаб чиқилди. Бу ҳақда Прогнозлаштириш ва макроиқтисодий тадқиқотлар институти матбуот хизмати хабар берди.\nМаълум қилинишича, институт томонидан «Туман (шаҳар) иқтисодиётининг ўсиш драйверларини аниқлаш: методология ва амалиёт» номли услубий-амалий қўлланма чоп этилган.\nҚайд этилишича, қўлланма ҳудудларда ўсиш нуқталарини аниқлаш ва шу асосда чора-тадбирлар, дастурлар ва стратегияларни самарали шакллантиришга ёрдам беради. Қўлланманинг ўзига хос жиҳатлари қуйидагилардан иборат:\nҳудуд иқтисодиётини 8 та тармоқ ва соҳа бўйича таҳлил қилиш усуллари келтирилган;\n4 та таянч тармоқда ихтисослашув ва рақобат афзалликлари асосида ўсиш драйверларини aниқлаш усуллари баён қилинган;\n7 хил табиий-иқтисодий вa ресурс салоҳияти асосида ҳудуднинг ўсиш драйверларини аниқлаш алгоритми ишлаб чиқилган;\nўсиш драйверларини амалга ошириш механизмлари (йўл харитаси), схемалари ёритилган;\nфойдаланувчиларга таҳлил қилишда зарур бўладиган маълумотлар учун жадваллар тузилди.\nТаъкидланишича, келтирилган усуллар асосида Ғузор туманининг рақобат устунликлари ва ўсиш нуқталари аниқланган. Таҳлил натижасида туманда рақобат устунлиги асосида тўқимачилик, чорвачилик, наслчилик соҳаларида ўсиш нуқталари аниқланган.\nШунингдек, туманнинг кимё маҳсулотларини ишлаб чиқариш ва чорвачиликка чуқур ихтисослашиши, пахта-тўқимачилик кластерларини ривожлантириш имкониятлари ўрганилган. Ғузор туманида ёқилғи-кимё, тўқимачилик, чорвачилик, наслчилик, терини қайта ишлаш, транспорт-логистика соҳаларида ҳам ўсиш нуқталари борлиги аниқланган.\nМазкур ўсиш драйверлари асосида уларни амалга ошириш механизмлари (йўл харитаси) ишлаб чиқилган.\nХабарга кўра, бу каби таҳлилни ҳар бир туман/шаҳар учун қилиб чиқиш имконияти мавжуд. Қўлланмадан фойдаланиш бу ишни тез ва осон қилиш имконини беради.\nУшбу услубий-амалий қўлланма иқтисодиёт соҳасида вазирлик ва идораларнинг ҳудудий бўлинмалари, маҳаллий ҳокимликларнинг вакиллари ҳамда ҳудудий иқтисодиёт йўналишида илмий ва амалий фаолият олиб бораётган иқтисодчилар учун мўлжалланган.\nАввалроқ Ўзбекистоннинг 2021 йилги иқтисодий кўрсаткичлари хабар қилинганди.


- Окт 11, 2021\nИхтилофлар ҳақида (тўлиқ китоб)\nБисмиллаҳир Роҳманир Роҳийм. Аллоҳ таолога битмас-туганмас ҳамду санолар бўлсин. Пайғамбаримизга мукаммал ва батамом салавоту дурудлар бўлсин.\nЎзининг қиёматгача боқий китоби Қуръони Каримда мўмин бандаларига хитоб қилиб: «Ўзаро низо қилманг, акс ҳолда тушкунликка учрайсиз ва куч-қувватингиз кетади», деган Аллоҳ таолога ҳамду санолар бўлсин!\nЎз умматларига қарата: «Ихтилоф қилманглар, яна қалбларингиз ихтилофли бўлиб қолмасин», деб тайинлаган севикли Пайғамбаримиз Муҳаммад Мустафо соллаллоҳу алайҳи васалламга салавоту дурудлар бўлсин!\nЎз Роббилари ва ўз Пайғамбарларига лаббай, деб жавоб бериб, турли ихтилофлардан сақланиб ўтган саҳобаи киромлардан Аллоҳ таолонинг Ўзи рози бўлсин! Ўз дини, эътиқодига содиқ қолиб, мусулмонларни турли ихтилофлардан қайтариб, бирдамликка чақириб ўтган уламои салафларни Аллоҳ таолонинг Ўзи раҳмат қилсин! Азиз ва мўътабар диндошлар! Сиз муҳтарамлар билан анчадан буён барчамизнинг тинчимизни олиб, дилимизни ўртаб, қалбимизни тирнаб келаётган бир масала юзасидан гаплашиб олсак. Бу ниятни анчадан буён турли сабабларга кўра амалга ошириш имкони бўлмаётган эди. Энди вақти-соати етди шекилли, Аллоҳ таоло Ўзи кўнгилга солиб, уни қоғозга тушириш истаги туғилиб қолди. Аллоҳ таолонинг ёлғиз Ўзидан тавфиқ ва мадад сўраган ҳолда, охирини хайрли қилишини тилаб, бу ишга қўл урдик. Азиз иймондошлар. Ниятимиз холис эканлигини англаб етган бўлсангиз бас. Ҳа, сиз муҳтарамлар билан мусулмонлар орасидаги ихтилофлар ҳақида гаплашмоқчимиз. Чунки, минг афсуслар бўлсинким, ушбу масала ўртага чиқди, авж олди ва мусулмонларга кўпгина мусибатлар етказди.\nКечагина, худосизлар бошимизга уриб турганда, бўйнимизни қисиб, жимгина юрган эдик. Энди эса, Аллоҳ таолонинг инояти ила ибодатларимизни тўлиқ ва эркин адо этиш имкони туғилганда, айнан ибодат хусусида орамизда ихтилофлар чиқиб, тинчимаётирмиз. Баъзан масжидларда уруш чиқариб, ғайридинлар ва динсизлар олдида шарманда бўлмоқдамиз. Баъзи жойларда иш жиддийлашиб, ёмон оқибатларга олиб боргани ҳам сир эмас. Энг ёмони, баъзи ўзини билмаганлар қилган ножўя ишлар, хатти-ҳаракатлар туфайли, омма орасида динимиз ҳақида ноўрин фикрлар тарқаб қолди. Афсуски, ҳозирги замонда, диндорларга қараб динларга баҳо бериладиган бўлиб қолган. Шу сабабли, бошқалар, булар мусулмонлик даъвосини қилишар эди, мусулмонлик шу экан-да, дейишлари турган гап. Лекин мусулмонлик даъвосини қилаётганлар билан Ислом орасида осмон билан ерча фарқ борлигини қандай тушунтира оласиз? Бунинг учун анчагина ҳаракат лозим кўринади.\nҒайридинларга ёки динсизларга тушунтириш унча қийин эмас. Бир-икки мисол келтириб, Ислом бошқа ёқда, манави Исломни даъво қила туриб, ноисломий иш қилаётганлар бошқа ёқдалар, дейилса, англаб етишлари мумкин. Агар англамасалар ҳам зарари йўқ. Аммо мусулмонликни даъво қила туриб, ноисломий иш тутаётган, орада низо ва ихтилоф чиқараётганларга бир нарсани англатиш мушкул. Чунки орага энг ёмон нарса – тарафкашлик кириб қолди. Шунинг орқасида ўртага хафачилик тушиб, турли машмашалар, кўнгил қолдилар бўлди. Ҳар ким ўз айтганининг тўғрилигини исботлашга ҳаракат қилди ва ҳоказолар. Аммо ноумид шайтон. Мўминлар ҳеч қачон, ҳеч вақт ва ҳеч бир ҳолатда ноумид бўлмаганлар. Аллоҳ таоло Қуръони Каримда мўминларни Ўз раҳматидан ноумид бўлмасликка чақирган. Қолаверса, мўмин-мусулмонлар одатда ҳақиқатни тушуниб етганларида дарҳол ўзларини ўнглаб олишлари маълум ва машҳур. Худди шу мулоҳазалар бизни умид билан қўлга қалам олишга ундади.\nБиз бўлиб ўтган ҳодисаларда бировни айблаб ҳукм чиқариш даъвосидан йироқмиз. Бундоқ қилишга ҳаққимиз йўқ деб ўйлаймиз. Қолаверса, юзага келган ноқулай ҳолат, бўлиб ўтган кўнгилсизликлар ва бошимизга тушган мусибатларга асосан диний саводсизлигимиз сабабчидир. Исломдан узоқлигимиз, динимиз таълимотларини тузукроқ билмаслигимиз орқасида ўртага бундай ихтилофлар тушди, деб ўйлаймиз.\nТурли омилларга кўра динимиздан узоқлашган халқимиз, ўтмишда турли бало-офатларга гирифтор бўлди, динимиздан узоқлашгани сари қолоқликка учради, заиф-ликка юз тутди ва ниҳоят, мустамлака асоратида қолди. Худди шу боисдан худосизлар балосига йўлиқди. Ва охир оқибат халқимизнинг бир қисми худосизликка юз тутди. Даҳрий тузум худди шулар ёрдамида юртимизда динимиздан асар ҳам қолдирмасликка жон-жаҳдлари билан тиришдилар. Ўша худосизлар томонидан масжидлар вайрон қилинди. Ўша худосизлар томонидан Қуръонлар ёқилди. Ўша худосизлар томонидан уламолар ўлдирилди. Ўша худосизлар томонидан инсоният тарихида мисли кўрилмаган ваҳшийликлар қилинди. Уларнинг бирдан-бир мақсади Исломни йўқ қилиш эди.\nАна шундоқ пайтда ҳам халқ ичидан динини қўлида чўғ тутгандек тутиб қолганлар чиқди. Ҳа, севикли Пайғамбаримиз соллаллоҳу алайҳи васалламнинг ҳадисларида келганидек, чўғни тутсалар, қўллари куярди. Қўлни асрасалар чўғсиз қолар эдилар. Халқимиз ичидан динини чўғни қўлда тутиб асраб қолгандек асрашга яроқли инсонлар чиқиши эса, ҳаммамиз учун шарафдир. Ҳа, ўша азизлар худосизлар зулмидан, таҳдидидан қўрқмай, ўлимга тик боқиб динимизни асраб қолдилар. Албатта, бу шароитда диний илмларни тўла эгаллаш ҳақида гап бўлиши ҳам мумкин эмас эди. Ҳар ким иложини топса, саноқли сураларни бир амаллаб ёд олиб, намозни эплаб ўқиб туриши катта гап эди. Бу ҳолатда динимизни ўрганмоқчи бўлган ҳар бир киши яширинча, тўғри келган устоздан тўғри келган китобни ўқир ва динимиз деганда ўша ўзи ўрганган нарсанигина тушунар эди. Бошқа нарсанинг имкони йўқ эди. Халқимиз ичида динимиз ҳақида гапиришнинг ўзи катта жиноят ҳисобланган вақтлар эсимиздан чиққани йўқ. Бошқа мусулмон юртлар билан алоқа узилган, биз у томонга бормас эдик, улар биз томонга келмас эдилар.\nХалқ ичида динимизни ушлаб, намозини ўқиб, рўзасини тутиб юрганлар ниҳоятда оз бўлганлиги аччиқ ҳақиқат. Ана ўша оз сонлилар ҳам кўп қийинчиликлар билан намоз ўқишни ва рўза тутишни ўрганишгани ҳам аччиқ ҳақиқат. Улар халқи орасида динимизни ўрганишнинг энг кўп тарқалган услубидан фойдаланиб бир амаллаб намоз ўқиш ва рўза тутишни ўрганишган эдилар. Хал-қимиз эса ибодатларни фақат Ҳанафий мазҳаби асосида ўрганишар эдилар. Улар мусулмонликни таниганидан бери, унга иймон келтириб, амал қила бошлаганидан бери ибодатлару, шаръий аҳкомларни ана ўша Ҳанафий мазҳаби асосида ўрганиб, амал қилиб келганлар. Асрлар оша турли шароитларга қарамай, мужтаҳид уламоларимиз томонидан Қуръони Карим ва Суннати Набавийядан олиб халқ оммаси учун қулайлаштириб қўйилган фиқҳий масалалар худди Исломнинг негизига ўхшаб қолган эди. Айниқса, қийинчилик пайтларда, худосизлар ҳамласига учраб динимизни ўрганиш қийинлашиб қолган кезларда, мухтасар фиқҳий китоблар ва улар асосида уюштириладиган ихчам дарслар катта фойда берар эди. Ушбу ва шунга ўхшаш бошқа омиллар сабабли халқимиз бошқа мазҳаблардаги ҳукмлар қандоқ эканидан хабарсиз қолди. Улар кўпчилик мусулмон халқлари қатори ислом шариатини Ҳанафий мазҳаби орқали ўрганиб, Ҳанафий мазҳаби бўйича ҳаётига татбиқ қилиб келдилар.\nАқида масаласида бўлса, жумҳур мусулмонлари, жумладан, тўрт мўътараф фиқҳий мазҳабларга эргашувчи мусулмонлар қатори «Аҳли суннат вал жамоат» мазҳаби ақидасида мустаҳкам эдилар. Мужтаҳид имомларимиз иттифоқ ила Қуръони Карим ва Суннати Набавийядан чиқарган ақидавий масалаларга оғишмай эътиқод қилар эдилар. Бундан бошқа нарса бировнинг хаёлига ҳам келган эмас.\nРуҳий тарбия бобида эса, тасаввуфнинг «Нақшбандия» ва «Қодирия» каби тариқатлари тарқалган эди. Кишиларимиз мазкур тариқатлар шайхларидан руҳий тарбия олар эдилар. Бу масалада ҳам ихтилоф, келишмовчилик деган нарсалар бўлган эмасди.\nҲозирги ихтилофлар қачон ва қандоқ куртаклади?\nИхтилофларнинг авж ола бошлаши;\n654 марта ўқилди\nИхтилофлар, сабаблар, ечимлар,


Вилоятда ягона агрофирма – Сурхон тонги\nБош саҳифа / Иқтисодиёт / Вилоятда ягона агрофирма\nФеврал 16, 2018\tИқтисодиёт Изоҳ қолдириш 856 Кўрилди\nмаҳсулот етиштираяпти, қайта ишлаяпти ва экспорт қилмоқда\nБугун қишлоқ хўжалик маҳсулотларини хорижга экспорт қиладиган агрофирмалар кўпайган. Аммо уларнинг асосий қисмида маҳсулот етиштириш учун ер ҳам, қайта ишлаш корхонаси ҳам йўқ. Фақат аҳоли ва фермер хўжаликларида етиштирилаётган қишлоқ хўжалик маҳсулотларини харид қилиб, экспортга жўнатиш билан машғул. Денов туманидаги “Сурхон” агрофирмаси эса қишлоқ хўжалик маҳсулоти етиштирувчи, қайта ишловчи ва экспорт қилувчи вилоятдаги ягона агрофирмадир.\nТўлқин Ориповнинг касби технолог-муҳандис. Айни кучга тўлган навқирон пайти Деновдаги ёғ-экстрация заводи (ҳозирги “Сурхонозиқовқатсаноати” АЖ) ни қуришда фаол иштирок этган. Ўз даврида ноёб мутахассис ҳисобланган Тўлқин акани кейинчалик Қашқадарё вилоятининг Косон туманидаги ёғ-мой корхонасини қуришга жалб этишди. Косон туманидаги йирик корхонани ишга тушириб, бир муддат бош технолог бўлиб ишлагач, оилавий шароити туфайли Денов туманига қайтди. Уни вилоят агросаноат бирлашмаси (ҳозирги вилоят қишлоқ ва сув хўжалиги бошқармаси)га ишга жалб қилишди.\n— Адашмасам, 1994 йилнинг бошлари эди. Вилоят агросаноат бирлашмаси раиси Ҳимойиддин Шарофиддинов ва вилоят ҳокими Жўра Норалиев “Юқоридан топшириқ бўлаяпти, агрофирма тузишимиз лозим, уни сиз ташкил қиласиз”, дейишди,— дея ўтмишни эслайди Тўлқин Орипов. — Жўра Норалиев: “Агрофирмага ер берамиз, ўзларинг маҳсулот етиштирасизлар, қайта ишлайсизлар ва экспортга сотасизлар. Агрофирма номига мос бўлиши керак”, деб тайинлади. Шундан сўнг Денов тумани ҳокимининг қарорига асосан “Хайробод” пахта тозалаш заводига яқин жойдаги “Ҳазорбоғ” давлат хўжалигидан ер ажратиб берилди. Дастлабки йили 10 гектар ер олган бўлсак, йиллар давомида умумий экин майдонимиз 32 гектарга етказилди…\nЧорак асрдан бери фаолият кўрсатаётган “Сурхон” агрофирмасида шу йиллар мобайнида анча иш қилинди. Ажратилган ерда ҳар йили турфа зироат ўстирилиб, қишлоқ хўжалиги маҳсулотлари Қозоғистон ва Россия давлатларига экспорт қилинмоқда. Даромад ҳисобига экин майдонлари атрофи бетон деворлар билан ўралди. Маҳсулотларни вагонларга юклаб экспортга жўнатиш учун агрофирма ҳудудида “Термиз — Душанбе” темир йўлига қўшилувчи 3 километр темир йўл тортилди. 8 гектар майдонда металл ва арматуралардан иссиқхона барпо этилди. 500 тонна қишлоқ хўжалиги маҳсулотлари сақланадиган замонавий совутгичли омборхона ишга туширилди.\nБетон плиталардан минг тонна ерёнғоқни сақлайдиган бостирма қурилди. Бу жойда ерён ғоқни чақиб пўчоғидан ажратадиган ускуналар ўрнатилди. Ерёнғоқнинг данаги оқсил ва ёғга бой бўлгани каби пўчоғи ҳам худди поясидек қўй-эчкига хушхўр озуқа. Бир тонна ерёнғоқдан 40 фоизи пўчоққа чиқади. Тадбиркорлар ундан самарали фойдаланиш мақсадида Қозоғистондаги “ДЭЗ” ўртоқлик уюшмасидан келтириладиган буғдой кепагига қўшиб, омухта ем тайёрлаш цехини ишга тушириш чорасини кўришаяпти.\nҚозоғистондаги “Петропавловский кондитер” МЧЖ жамоаси тадбиркорларга юз тонна сояки кишмиш ма- йиз етказиб беришга буюртма берган. Шартномани бажариш учун ҳозир тайёргарлик кўрилаяпти. Сояки ма- йиз тайёрлаш учун узум қуритиладиган жойга тангача ҳам қуёш тушмаслиги лозим. Шу мақсадда бетон плиталардан қаватли бостирма барпо этилаяпти.\n— Даламиз атрофида яшовчи аҳоли: “Бу ерда ток ўстириб бўлмайди, ер шўр, ерости суви яқин, ўтказилган ток кўчати қуриб кетади, меҳнатларингизга куйиб қоласизлар”, дейишганди, — дейди тадбиркор Т. Орипов. — Биз таваккал қилиб, бир гектар майдонга вайиш усулида ток парваришладик. Уч йилдан бери мўл ҳосил йиғиб олаяпмиз. Ўтган йил ҳам 5 тонна узум сотдик. Агротехника талабларига кўра, бир килограмм сояки майиз тайёрлаш учун 3,5-4 килограмм қора ва сариқ кишмиш узум талаб этилади. Ҳамкорларимизга юз тонна сояки майиз жўнатиш учун 370 тонна узум керак. Ҳозирча бизда узум йўқ. Лекин қараб турмаймиз: икки-уч йил аҳоли ва боғдорчиликка ихтисослаштирилган фермер хўжаликларидан қора ва сариқ кишмиш харид қилиб, майиз тайёрлаймиз. Аммо келгусида сояки майизни экспорт қилишдан келадиган даромаднинг асосий қисми хазинамизда қолади. Чунки бу йилдан эътиборан 7 гектар майдонда вайиш усулида токзор барпо этамиз. Ўтган йили Ургут ва Фориш туманларида бўлиб, маҳаллий боғбонларга кишмиш навли ток қаламчалари тайёрлаб бериш юзасидан шартнома тузганмиз. Агрофирмамиз фаолиятини экспортга йўналтиргани учун “Гранд кишмиш” унитар корхонасини тузганмиз…\nАгрофирма ишбилармонлари фақат деҳқончилик, боғдорчилик ривожини ўйлаб қолмай, чорва бош сонини кўпайтириш ва аҳолини гўшт, сут билан таъминлаш йўлида ҳам сезиларли ишларни бажаришаяпти. Ҳозирда агрофирмада 41 бош жайдари қорамол парваришланаяпти. Президентимизнинг Халқаро тикланиш ва тараққиёт банки ҳамда Халқаро тараққиёт ассоциацияси иштирокида “Ўзбекистон Республикасида чорвачилик секторини ривожлантириш лойиҳасини амалга ошириш чора-тадбирлари тўғрисида”ги қарорига асосан агрофирмага Украинадан 66 бош зотдор сигир олиб келиш учун банкдан 166 минг АҚШ доллари миқдорида имтиёзли кредит ажратилмоқда. Айни пайтда агрофирма жамоаси “AL LAZAL” унитар корхонасини ташкил этиб, зотдор молларни боқиш учун шароит яратиш чорасини кўришаяпти. Эски бостирмалар бузиб ташланди, ўрнида қишки ва ёзги замонавий молхоналар қуришга ҳозирлик кўрилаяпти. Мақсад, хориждан келтириладиган наслли молларни иқлимга мослаштириш ва соғлом бузоқ олиб, подадаги зотли молларни кўпайтиришдир. Жорий йилда қорамол сони 112 бошга етказилади ва 2021 йилга бориб фермада 400 зотли мол боқилади. Тадбиркорлар сутни қайта ишлаш технологиясини ҳам келтириб қўйишган.\nШуни ҳам айтиш жоизки, тадбиркорлар экин майдонларидан ҳар йили унумли фойдаланишаяпти. 8 гектар майдонда барпо этилган иссиқхонанинг бир гектари усти плёнка билан қопланиб, 400 туп лимон дарахти парваришланаяпти. Ўтган йили 8 тонна лимон йиғиштириб олинди. Лимонни ерёнғоқ етиштирувчилар билан айрибошлаб, 60 тонна ер- ёнғоқ ҳамкорларга жўнатилди.\n— Иссиқхонанинг 7 гектарига помидор, бодринг ўстириб кўрдик. Ҳосил мўл бўлди. Аммо бунча маҳсулотни Денов бозорида реализация қилиш мушкул. Шу боис бу йилдан эътиборан иссиқхоналаримизга тўлиқ лимон кўчати ўтқазиб, устини ёпамиз, — дейди тадбиркор Т. Орипов.\nЎтган йили экин майдонида парваришланган пиёздан 140 тонна ҳосил олинди. Пиёз ички бозорда сотилиб, даромадига аҳолидан ерёнғоқ сотиб олиниб, “Петропавловский кондитер” МЧЖга экспорт қилинди. Бозорларимизда озиқ-овқат маҳсулотларини кўпайтириш ва бироз бўлсада, нархини арзонлаштириш ниятида 60 тонна Қозоғистон уни, 40 тонна картошка, 20 тонна гречка, нўхат, сули ёрмаси келтирилиб, дўконларга ва давлат таъминоти корхоналарига тарқатилди. Умумий ҳисобда 83,7 минг АҚШ доллари хазинага кирим қилинди.\nАйни қиш пайти бўлсада агрофирма деҳқонлари ўтган йил октябрь ойида 10 гектар майдонда экилган пиёзни намунали парваришлашмоқда. Бир гектар майдонда экилган сабзи пешма-пеш қазилиб бозорга чиқарилаяпти. Беш гектар майдонда ўстирилаётган карам апрель ойида тайёр бўлади ва Россия ҳамда Қозоғистон давлатларидаги ҳамкор ташкилотларга экспорт қилинади. Аҳолининг картошкага бўлган эҳтиёжини қондириш мақсадида 10 гектар ерга картошка экилмоқда.\nПрезидентимиз Қашқадарё вилоятига сафари чоғида мавжуд агрофирмалар жамоаси маҳсулотларни олиб сотиш билан шуғулланиб қолмай, балки ўзлари маҳсулот етиштириб, экспортга чиқарсалар манфаатдорлик ошишини таъкидлади. Бас, шундай экан, Денов туманида фаолият кўрсатаётган “Сурхон” агрофирмаси жамоасини ҳар томонлама қўллаб-қувватлаш бугунги куннинг долзарб вазифаси бўлмоғи шарт.\nОлдинги Китоб беминнат устоз\nКейинги Президент эътирофи


Пойтахт бренди тасдиқланди - Халқ сўзи\nПойтахт бренди тасдиқланди\n18:14 28 Февраль 2019 Жамият\nТошкент шаҳар Халқ депутатлари кенгаши Қарор орқали пойтахт бренди (логотипи)ни тасдиқлади. Бу ҳақда Тошкент шаҳар ҳокимлиги матбуот хизмати хабар берди.\nТошкент шаҳар ҳокимлиги ҳамда Тошкент шаҳар маъмурияти Жамоатчилик кенгаши томонидан ўтказилган танлов натижасига кўра, шаҳарнинг очиқ турган олтин дарвозалари ва мовий осмони билан биргаликда “Т” ҳарфини ифодалаган рамз энг мақбул деб топилди.\nЯнги логотипдан Ўзбекистон ва хорижда ўтказиладиган туристик кўргазма ҳамда савдо ярмаркаларида, туристик объектларда, харита, босма ва электрон нашрларда; сайёҳлар учун мўлжалланган эсдалик совғалари, либос бошқа маҳсулотларда, шунингдек Тошкент шаҳри туризмига бағишланган реклама, видеоролик, кўрсатувларда фойдаланиш мумкин.\nПойтахт брендини ишлаб чиқиш бўйича танлов ўтган йили кузда эълон қилинган бўлиб, унга тайёргарлик ишлари июлда бошланган. Танлов ҳайъати аъзолари таркибида Жамоатчилик кенгаши вакиллари, маркетинг, брендинг, дизайн соҳасида Ўзбекистон, Россия, Европа ҳамда Осиё мамлакатларида етук тажрибага эга бўлган мутахассислар фаолият олиб боришди.\nЛойиҳа мақсадига биноан, пойтахтга инвестицияларни жалб этишни ошириш, Марказий Осиёдаги ҳудудлар ўртасида ҳаёт кечириш, инвестиция ва туризм учун энг қулай бўлган минтақа сифатидаги Тошкентнинг ижобий қиёфаси белгилаб олинди. Бир неча ой мобайнида ишлаб чиқилган бренд “Тошкент — умумий уйимиз” ғоясига асосланган.\nЛоготип бош ғояси тамойилларида очиқ дарвозалар тасвири орқали шаҳарнинг меҳмондўстлиги ҳамда бағрикенглиги, шунингдек мовий осмон тасвири рамзи воситасида эса фаровон ва осойишта ҳаёт моҳияти сингдирилган. Белгининг асосий жиҳати шундаки, уни турли ҳолатга мослаштириб қўйиш, мавзу жиҳатдан безак, тасвир ва шаклга мослаштириш мумкин. Бу эса, уни шаҳарнинг турли жойи ҳамда тадбирлари – жамоат жойлари, музейлар, хизмат кўрсатиш муассасалари, транспорт, кўргазма, маданият тадбирларида ўрнатиш имкониятини беради.\n“Тошкентга келган сайёҳлар унинг меҳмондўстлиги ҳамда барча учун очиқлигини ушбу кўриниш орқали тасаввур қилишади. Шаҳардан қайтаётганда эса уларда ҳар доим севимли пойтахтнинг дарвозалари барча учун доим очиқ бўлиши тўғрисида, қизиқарли жиҳатлари билан илиқ таассурот қолдирадиган ёрқин хотиралар қолади”, — деб тавсифланади бренд.\nТошкент шаҳар ҳокимлиги қошидаги Жамоатчилик кенгаши шаҳар бренди тўғрисида унга қизиққан шахс ва журналистлар учун тақдимот ўтказишни режалаштирган. Тадбирда олиб борилган ушбу жараён ҳақида маълумот берилади. Шаҳар брендининг тақдимоти видеоси ва инфографикасининг тўлиқ тақдимоти уни тўлиқ юклаб олиш учун сайтга қўйилади.


Эҳтиёт бўлинг: зарарланган флешкалар орқали маълумотларни ўғирлайдиган троян аниқланди - Terabayt.Uz\nЭҳтиёт бўлинг: зарарланган флешкалар орқали маълумотларни ўғирлайдиган троян аниқланди\nESET компанияси мутахассислари томонидан USB-ташувчилар орқали ишга тушиб, компьютердаги маълумотларни ўғирлайдиган зарарли дастурий таъминот аниқланди. Экспертларнинг маълум қилишича, USB Thief`нинг асосий хавфли жиҳати у компьютерда ҳеч қандай асоратлар қолдирмайди.\nТроян қандай ишлайди?\nУ муайян бир USB-қурилма билан “боғланади” ва тизимдан зарар тарқатишни истисно этади.\nДастур кўп босқичли шифрлаш тизимига эга бўлгани сабабли уни аниқлаш ва таҳлил қилиш мураккаб. Бундан ташқари, USB Thief ўзидан асорат қолдирмаслик учун нусхалаш ва такрор ишлаб чиқаришдан ҳимоялаш механизмини ишга туширади.\nСохта оммавий дастурлар ёки Autorun файли кўринишида тарқаладиган бошқа кўплаб троян дастурларидан фарқли равишда, USB Thief Firefox, NotePad++, TrueCrypt ва бошқа кенг тарқалган дастурларга ўзининг кодини киритади. Динамик уланувчи кутубхона (DLL) ёки плагин қиёфасига кириб олган троян фойдаланилаётган илова ишга туширилганидан сўнг фон режимида ҳаракатланади.\nUSB Thief нима ўғирлайди?\nТроян дастури компьютерда ўз зиммасига юклатилган форматдаги файлларни излайди. ESET тадқиқ этган зарарли дастурий таъминот талқини WinAudit импорт қилинган иловаси ёрдамида тўпланган суратлар, ҳужжатлар ва маълумотларни сақлаган. Шундан сўнг USB Thief файлларни шифрлашни бошлайди. Флешка компьютердан узилганидан сўнг унда зарарли троян “ишлагани”ни ҳеч ким била олмайди.\nESET вирус таҳлилчиси Томаш Гардоннинг фикрича, USB Thief интернетга уланмайдиган тизимларга таргетланган ҳужумларни уюштириш мақсадида ишлаб чиқилган. Уларнинг ўғирлаш усуллари унчалик кенг тарқалмаган, аммо етарли даражада хавфли.\nUSB Thief қурбонига айланмаслик учун барча маълумот ташувчиларни чуқур текшириш лозим. Компьютерга таниқли ишлаб чиқарувчиларнинг лицензияли маҳсулотларидан фойдаланиш мақсадга мувофиқ.\n#антивирус #вирус #зарар #компьютер ҳимояси #троян #флешка


ФРАНЦИЯ ДУНЁНИНГ ЭНГ РИВОЖЛАНГАН 7 ДАВЛАТИДАН БИРИ - Ўзбекистон овози газетаси\nФРАНЦИЯ ДУНЁНИНГ ЭНГ РИВОЖЛАНГАН 7 ДАВЛАТИДАН БИРИ\nФранция Республикаси Ғарбий Европадаги давлат. Ғарбда ва шимолда Атлантика океани ҳамда Ла Манш бўғози, жануби Ўрта ер денгиз билан ўралган. Майдони 547,03 минг кв.км. Аҳолиси 66,7 млн. киши (2016). Пойтахти — Париж шаҳри. Маъмурий жиҳатдан 22 регион (вилоят), 96 департаментга бўлинган.\nАмалдаги конституцияси 1958 йил референдумда қабул қилинган. Давлат бошлиғи — Президент. У умумий ва тўғридан-тўғри овоз бериш йўли билан 5 йил муддатга сайланади ва яна бир марта сайланиши мумкин. Қонун чиқарувчи ҳокимият — парламент икки палата (Миллий мажлис ва Сенат)дан иборат. Ижро ҳокимиятини Президент ва Вазирлар Кенгаши (ҳукумат) амалга оширади.\nФранцияда фойдали қазилмалардан кўмир, темир рудаси, уран, табиий газ, волфрам ва сурма, талк хом ашёси, қўрғошин, олтингугурт ва рух бор. Нефт ва газ жуда кам миқдорда.\nИқлими асосан уч хил: океан, континентал ва денгиз иқлими. Франция иқлими қишлоқ хўжалиги учун қулай. Мамлакатнинг кўп қисмида океан иқлими, Ғарб ва шимолида Атлантика океанидан нам ҳаво оқими келиб, мўътадил иқлимни ҳосил қилади: ёзда салқин, қишда илиқ. Йил бўйи ёмғир ёғиб туради.\nАҳолисининг 90 фоиздан кўпроғи французлар; шунингдек, элзас ва лотаринг, каталон, бретон, фламанд ва басклар ҳам яшайди. 3,5 миллион муҳожир (жазоир, португал, италян, испан, арман ва бошқалар) бор. 4 миллион мусулмон истиқомат қилади. Расмий тили — француз тили. Шаҳар аҳолиси 73 фоиз. Аҳолининг 80 фоиз христиан (католик), 5 фоизга яқини мусулмон, 2 фоиз протестант, 1 фоиз яҳудий. Йирик шаҳарлари: Париж, Марсел, Лион, Тулуза, Ницца, Нант, Страсбург, Бордо, Монпеле, Лилл.\nФранция — юксак даражада ривожланган индустриал аграр мамлакат. Жаҳондаги энг ривожланган етти давлатдан бири. Франция саноат ишлаб чиқариш бўйича АҚШ, Япония ва Германиядан сўнг дунёда 4-ўринни эгаллайди. Асосий ишлаб чиқариш тармоқлари: аэрокосмик саноати, машинасозлик (авиасозлик, кемасозлик), электрон техника, радиоэлектроника, қора ва рангли металлургия, кимё ва фармацевтика маҳсулотлари, тўқимачилик, тикувчилик, нефтни қайта ишлаш, нефть кимёси кабилар.\nТемир йўл узунлиги 42000 километрдан ортиқ. Соатига 300 км йўл босадиган тезюрар поезд Париж ва Франциянинг бошқа шаҳарларини Англия, Бельгия, Нидерландия, Германия билан боғлайди. Ички юкларнинг аксар қисми автомобилда ташилади. Автомобиль йўллари узунлиги 812,7 минг километр. Париж, Лондон, Марсел, Нитсса, Страсбург ва Тулузада йирик аэропортлар бор. Сена, Рейн дарёларида, Сена-Севр, Марна-Рейн каналларида кема қатнайди. Йирик денгиз портлари: Марсел, Гавр, Дюнкерк, Руан, Нант, СенНазер, Бордо. Ички сув йўллари узунлиги 8,6 минг километр.\nФранция четга электрон ва махсус машина, ускуналар, самолёт, темир ва пўлат, офис машиналари, дон маҳсулотларини қайта ишлаш воситалари, алкоголли ичимликлар, газлама, пишлоқ, гўшт, сут, кийим-кечак, пойабзал, атр-упа каби маҳсулотларни экспорт қилади. Четдан ёнилғи, саноат хом ашёлари, транспорт жиҳозлари, машиналар, истеъмол моллари келтирилади. Ташқи савдода Европа Иттифоқи мамлакатлари: Белгия, Германия, Италия, Люксембург, Нидерландия, Буюк Британия, Испания, шунингдек, АҚШ ва Япония билан ҳамкорлик қилади. Францияда халқаро туризм ривожланган: йилига 50 миллион киши келиб кетади. Пул бирлиги — франк.\nШаҳбоз САИДОВ тайёрлади.


Пайғамбарлар тарихи (36). Муҳаммад алайҳиссалом « O'zbekiston ERK Demokratik Partiyasi\n10 August 2014 - 9:24\nҲАБАШ ҚИРОЛИНИНГ САВОЛЛАРИГА ҲАЗРАТИ ЖАЪФАРНИНГ ЖАВОБ БЕРИШИ\nУмму Салама волидамиз шундай ривоят қиладилар: “Муҳожирлар қирол Нажошийнинг ёнига борганларида, унинг ёнида ўз дини одамлари ҳам тўпланганини кўришди. Улар Нажошийнинг атрофида мусҳафларини ёйиб, тайёр ҳолда ўтиришарди.\nНажошийнинг муҳожирларга: “Сизлар на менинг динимга на шу миллатларнинг динига кирмаганингизга кўра, сизнинг қавмларингиздан айрилиб, тобе бўлган динингиз қандай бир дин?”, деб сўради.\nСаволга муҳожирлар номидан Жаъфар бин Абу Толиб жавоб берди: “Эй ҳукмдор, биз жоҳилия халқидан бир қавм эдик. Бутларга топинардик. Ўлган ҳайвон этини ердик. Бутун ваҳшийликларни қилардик. Қариндошларимиз билан борди- келди қилмас, ақрабо (қариндош) ҳаққин бермасдик.Қўшниларимизни унутар, қўшнилик вазифаларини бажармас эдик. Ичимизда кучли бўлган заиф бўлганни ерди.\nАллоҳу Таоло бизга ўзимиздан биттасини уруғ- аймоғини, тўғрилигини, иффатини ва аминлигини билганимиз бир Расулни юборгунча, биз ўша ёмонликлар ичида яшадик.\nУ пайғамбар бизни тошдан, оғочдан, олтин ва кумушдан қилинган бутларни ташлаб, Аллоҳнинг бирлигига инонишга ва ёлғиз унга ибодат этишга чақирди. У бизга тўғри сўйлашни, омонатни соҳибига беришни, қариндош ҳақларини унутмасликни, қўшниларга хушмуомала этмакни, ҳаромдан узоқ туришни, қон тўкмасликни амр этди.\nЯна у бизни турли уятли сўзларни сўйлашдан, ёлғондан, етим молини ейишдан, иффатли хотинларга тил узатишдан, туҳматдан манъ этди.\nҲеч бир нарсани ўртоқ қўшмасдан ёлғиз Аллоҳга ибодат этишимизни, намоз қилишимизни, закот беришимизни, рўза тутишимизни бизга амр этди.\nБиз уни тасдиқ этдик ва унга иймон этдик. Аллоҳ тарафидан келтирган нарсаларга кўра унга тобе бўлдик. Бир ва ягона бўлган Аллоҳга ибодат этдик. Унга ҳеч бир шерик қўшмадик. Унинг бизга ҳаром қилганини ҳаром, ҳалол қилганини ҳалол қабул этдик.\nАна шундан кейин қавмимиз бизга душман бўлди. Бизни динимиздан қайтармоқ учун, аввалги ёмонликларимизга қайтармоқ учун бизни қийноқларга солишди.\nУларнинг зулми ғалаба чалгани учун биз сенинг ўлкангга сиғинишга мажбур бўлдик. Эй, ҳукмдор, биз сенинг ёнингда ҳеч бир зулмга дучор бўлмаслигимизга ишонамиз, “деди у.\n– Аллоҳ тарафидан пайғамбарингизнинг келтиргани нарсалардан ёнингда бирор нарса борми?, – деб сўради қирол Нажоший.\n– Бор, – деди Жаъфар.\n– Уни менга ўқи!, – деди қирол Нажоший.\nЖаъфар “Марям” сурасининг бош тарафидан Яҳё ва Исо алайҳиссаломларнинг туғилишлари ҳақида 1, 35 оятларини ўқиди.\nНажоший у қадар йиғлади-ки, кўз ёшидан соқоли ҳўл бўлди.\nНажошийнинг дин одамлари ҳам йиғладилар, уларнинг мусҳофлари ҳўл бўлди.\nКейин Нажоший Маккадан келган икки одамга: “бу (тинглаганим оятлар) Исога келганлар билан айни. Сиз иккингиз кетинглар энди. Уларни сизга таслим ҳам этмайман, уларга тегинмайман ҳам!”, деди.\nИкки элчи Нажошийнинг ёнидан чиққанда, улардан бири Амр бин Ос: “Эртага Нажошийнинг ёнига бориб улар ҳақда айтажагим сўз билан уларнинг тагига сув қуяман!”, дея таҳдид қилди.\nИккинчиси Абдуллоҳ бин Аби Рабийъ эса, “сен бундай қилма, бизга мухолиф эсалар-да қариндошларимиз ҳар ҳолда”, деди.\nАмр бин Ос: “Нажошийга буларнинг Исо бин Марямнинг бир қул экани ҳақидаги иддаоларини етказаман” деди.\nЭртаси куни Нажошийга буни етказди.\nНажоший муҳожирларни чақириб, “Марям ўғли Исо ҳақида нима дейсизлар”, деб сўради.\nЖаъфар бин Абу Толиб: “Биз у ҳақда Пайғамбаримизнинг билдирганини айтамиз. У Исо Аллоҳнинг қули, расули, руҳи ва Унинг дунёдан ва эрдан кечиб, Аллоҳга боғланган бир қиз бўлган Марямга уфланган калимасидир”, деган.\nБуни эшитиб, Нажоший ердан бир чўп олди ва уни кўрсатиб, “Валлоҳи, Исо бин Марям ҳам сенинг сўйлаганингдан бошқа нарса эмас, орада шу чўп қадар ҳам фарқ йўқ!”, деди.\nНажоший буни айтганда, атрофида қўмондонлари норози оҳангда ғудраниб қўйишди. Нажоший:\n– Валлоҳи, сиз ғудрансангиз ҳам, ғудранмасангиз ҳам ҳақиқат будир, – деди, кейин муҳожирларга юзланиб:\n– Бораверинглар, менинг ўлкамда сизлар тамоман амният ичидасизлар! Сизга сўккан, тил узатган кимса жазолантирилажакдир. Мен сизларга бир тоғ олтин эвазига ҳам азият беришни истамайман. Келтирган ҳадяларини ҳам шу икки одамга қайтариб беринглар! Менинг бу ҳадяларга эҳтиёжим йўқ! Валлоҳи, Аллоҳ менга салтанатимни менга қайтиб берганида мендан рушват (пора) олгани йўқ- ку! Нега мен бу хусусда рушват олайин?! , – деди у.\nКелтирган ҳадялари қўлига берилган Амр бин Ос ва Абдуллоҳ бин Аби Рабийъ шармандаларча чиқиб кетдилар.\nМуҳожирлар эса Нажошийнинг ўлкасида энг яхши юртда, энг амниятли қўрувчи ҳимоясида яшаб қолдилар .\nҲАЗРАТИ ҲАМЗАНИНГ МУСУЛМОН БЎЛИШИ\nҲазрати Ҳамза Пайғамбаримиз алайҳиссаломннг амакиси эди.\nСувайба хотун аввал Ҳазрати Ҳамза, кейин Пайғамбаримиз алайҳиссаломни эмизгани учун улар сут биродар ҳисобланарди.\nҲазрати Ҳамза нубувватнинг олтинчи йилида мусулмон бўлди.\nБир куни Абу Жаҳл, Адиий бин Ҳамро ва Ибн Асдо Сафо тепасида Пайғамбаримиз алайҳиссаломни учратиб, уни таҳқирладилар. Пайғамбаримиз уларга жавоб бермасдан уйига кетди.\nБу ҳақоратни Абдуллоҳ бин Жуднинг озодли қули бир хотин эшитди. Ва буни овдан қайтаётган Ҳазрати Ҳамзага айтди: “Эй Умаранинг отаси, биродарингнинг ўғли Муҳаммадга бир оз аввал Абул Ҳакам бин Ҳишом тарафидан қилинган ёмонликни сен кўрсайдинг, чидолмасдинг. Муҳаммад унга ҳеч нарса демади”, деди.\nҲазрати Ҳамза ғазабланди.\nТез тез юриб Масжидий Ҳарамга кирди. Абу Жаҳлнинг Қуръайшлик бир жамоат ичида ўтирганини кўрди. Ҳазрати Ҳамза елкасидан ёйини олиб, Абу Жаҳлнинг бошига туширди ва: “Сенми унга сўкиб ҳақоратлаган? Мана мен ҳам унинг динидаман! Унинг сўйлаганини сўйлаяпман! Кучинг етса, унга қилганларингни менга ҳам қилиб кўр”!, деди.\nАбу Жаҳл мансуб бўлган Махзум ўғилларидан бaъзи кимсалар Ҳазрати Ҳамзага қарши чиқиб, оёққа турдилар ва:\n– Биз сенинг динингдан қайтганингни кўраяпмиз!, – дейишди.\n– Унинг (Ҳазрати Муҳаммад алайҳиссалом) динини ҳақ ва ҳақиқат экани маълум бўлди! Мени ундан ким маън этмоқчи? Мен Муҳаммаднинг Расулуллоҳ эканига шаҳодат этаман, унинг сўйлаганлари ҳақиқатдир! Валлоҳи, мен ундан айрилмайман! Агар сўзингизда содиқ бўлсанглар, қани менга бир тўсиқ бўлиб кўрингларчи!, – деди Ҳазрати Ҳамза.\nАбу Жаҳл ўз қавмдошларига:\n– Тинч қўйинг, Абу Умарани. Валлоҳи, унинг биродарига ёмон сўкдим, – деди.\nҲазрати Ҳамза уйига қайтди.\nШайтон унга васваса солди: “сен Қуръайшнинг саййиди, улуғ кишиси эдинг, шу диндан қайтган кишига эргашиб, оталарингнинг динини ташладингми?”, дея зеҳнини титкилай бошлади.\nҲазрати Ҳамзанинг кўзига уйқу келмади. Ва Аллоҳга ёлворди: “Эй, Аллоҳ, менинг бу қилган ҳаракатим тўғри эса, буни қалбимга тасдиқ эттир. Тўғри бўлмаса, қалбимда чиқиш йўлини туғдир” деди у.\nЭртаси куни эрталаб Пайғамбаримиз алайҳиссаломнинг ёнига борди.\n– Эй биродаримнинг ўғли, мен шундай бир мушкулга тушдим- ки, чиқиш йўлини билмаяпман. Эй биродаримнинг ўғли, сенинг менга бир сўз сўйлашингни истайман, – деди Ҳазрати Ҳамза.\nПайғамбаримиз алайҳиссалом унга насиҳат қилди. Охиратнинг азоб ва неъматларини тушунтирди. Азоб билан қўрқитди, жаннат билан севинтирди.\nАллоҳу Таоло Ҳазрати Ҳамзанинг қалбига иймонни Расулуллоҳ алайҳиссаломнинг сўзлари ила ерлаштирди. Қалбини яқийн билан тўлдирди.\nҲазрати Ҳамза бу йўлда айтгани бир шеърда шундай деб ёзди: “Қалбимни исломиятга, ҳаниф бўлган динга йўналтирганда Аллоҳга ҳамд этдим. У дин- ки, қулларининг бутун ишларидан хабардор, яхшилигини ёмонлигини билган, уларни очликдан, сувсизликдан ўлдирмай, лутфи ила муомала айлаган, ҳар нарсага қудрати ила устун келган Роббил оламин тарафидан келгандир. Унинг амрлари бизга ўқилганда, қалб ва ақл соҳиби бўлганларнинг кўзларидан ёшлар оқар. Улар очиқ шаклда Қуръон оятлари бўлиб Аҳмадга келган, ки Аҳмад Мустафо ичимизда сўзи ўтадиган, ҳурмат уйғотган биридир. Йўқ, валлоҳи, биз у қавм билан орамиздагини қилич ила ҳал этмагунча, Уни ҳеч кимга бермаймиз. Унга ёрдамни тўхтатмаймиз!\nҲазрати Ҳамзанинг мусулмон бўлиши Пайғамбаримиз алайҳиссаломни жуда севинтирди ва кучлантирди.\nҲазрати Ҳамза мусулмон бўлганидан кейин Қуръайш мушриклари Пайғамбаримиз алайҳиссаломга қилган қийноқ ва ҳақоратлари озайди.\nҲАЗРАТИ АБУ БАКРНИНГ МУШРИКЛАРНИ ИСЛОМИЯТГА ДАЪВАТ ЭТИШИ\nҲазрати Абу Бакр Пайғамбаримиз алайҳиссаломнинг мусулмонлар билан бирга Масжиди Ҳарамга бориб, ҳаммани исломиятга даъват этишини талаб қилар, Пайғамбаримиз алайҳиссалом эса “ҳали биз озчиликмиз эй, Абу Бакр”, дея бу таклифни қабул қилмай турганди.\nАммо яна Абу Бакрнинг қистови билан бир куни асҳоби ила Масжидий Ҳарамга борди ва асҳоблардан ҳар бири Масжиди Ҳарамдаги ўз қабиласидан бўлган кишиларнинг ёнларига тарқалдилар.\nПайғамбаримиз алайҳиссалом ўтирди, Абу Бакр Ҳазратлари эса тик туриб, халқни Аллоҳга ва Расулуллоҳга иймонга даъват этди.\nМушриклар Ҳазрат Абу Бакрни ва мусулмонларни калтаклай бошлашди.\nФосиқ Утба бин Рабийъ Ҳазрати Абу Бакрнинг қорни устига чиқиб тепкилади, юзига темир пошналари билан тепди, бурнини синдирди.\nҲазрати Абу Бакрни унинг қабиласи келиб қутқарди.\nУнинг қабиласи бўлган Тайм ўғиллари Ҳазрати Абу Бакрни хушсиз ҳолда уйига олиб келишди.\nҲазрат Абу Бакрни “ўлади” деб қўрқдилар. Ва дарҳол Масжидий Ҳарамга қайтиб “Агар Абу Бакр ўлса, биз ҳам муҳаққақ Утба бин Рабийъни ўлдирамиз” дея эълон қилишди.\nҲазрати Абу Бакр кечга яқин ўзига келди ва “Расулуллоҳ алайҳиссалом нима қилаяпти, аҳволлари қандай?”, деб сўради. Унга бирор нарса емак истайсанми, деб сўрасалар, у нуқул Расулуллоҳ алайҳиссаломнинг аҳволини сўрарди.\nНиҳоят: “Аллоҳга онт бўлсинким, Расулуллоҳ алайҳиссаломни кўрмагунимча, на емак, на-да ичмак истайман”, деди у.\nУни бир тарафдан онаси, иккинчи тарафдан Умму Жамил суяб, Расулуллоҳ алайҳиссаломникига олиб боришди.\n– Отам, онам сенга фидо бўлсин, ё Расулуллоҳ!, – деди уни кўриб Ҳазрати Абу Бакр.\nҲАЗРАТИ УМАРНИНГ МУСУЛМОН БЎЛИШИ\nҲазрати Умарнинг онаси Хонтама Абу Жаҳлнинг амакисининг қизи эди, демак, Абу Жаҳл Ҳазрати Умарга тоға ҳисобланарди.\nҲазрати Умар Қуръайш мушрикларининг элчилари Ҳабашистондан шармандаларча қайтган кунларда, Ҳазрати Ҳамзанинг мусулмон бўлганидан уч кун сўнгра, нубувватнинг 6-йилида, Зулҳижжа ойида, жума куни мусулмон бўлди.\nПайғамбаримиз алайҳиссалом Дорул-Аркомда, душанба куни “Эй, Аллоҳ, шу икки одам – Абу Жаҳл ва Умар бин Хаттобдан сенга мақбул бўлганини исломга азиз қил”, дея дуо этганди.\nҲазрат Умар шундай ҳикоя қилади: “Мусулмон бўлмасдан аввал мен Расулуллоҳ алайҳиссаломга гап отиш учун ёнига бордим. У Масжидий Ҳарамга мендан олдинроқ борганда, мен унинг орқасидан кузатиб турдим.\nРасулуллоҳ “Ал ҳаққа” сурасини ўқий бошлади. Тинглаганим каломнинг балоғатидан, равонлигидан, мухтасарлигидан ҳайратга тушдим. Ўз- ўзимга “Бу валлоҳи, Қуръайшликларнинг деганидек бир шоир шекилли”, дедим. Шу пайт Расулуллоҳ суранинг шу маолдаги оятларини ўқий бошлади. “Кўрганингиз ва кўрмаганингиз нарсаларга онт бўлсинким, у (Қуръон) шарафли бир Расулнинг (Аллоҳдан олиб таблиғ этган) сўзидир. У бир шоирнинг сўзи эмас. Сиз нақадар оз инонган (кишилар)сиз!”. (Алҳаққа 38-41).\nМен бу калималарни эшитиб, “бу бир коҳин, ичимда ўйлаганларимни билди”, дея ўйладим.\nКейин Расулуллоҳ шу маолда оятларни ўқий бошлади: “Бу бир коҳин сўзи ҳат эмас, сиз нақадар кам ўйлайсиз. У (Қуръон) олaмларнинг Робби тарафидан индирилгандир. Агар (пайғамбар) бизга қарши баъзи сўзларни уйдирган бўлсайди, албатта унинг ўнг қўлини олиб, шоҳ томирини узиб ташлаган бўлардик. У ҳолда, сиздан ҳеч бирингиз бунга моне бўлолмас эдингиз. Шубҳа йўқки, У (Қуръон) тақво соҳиблари учун панд-насиҳатдир. Биз сизларнинг орангизда (Қуръонни) ёлғон дегувчилар ҳам борлигини аниқ биламиз. Муҳаққақ-ки, у (Қуръон) кофирлар учун ҳасрат-надоматдир. Албатта-ки, у (Қуръон) қатъий ҳақиқатдир. Бас, улуғ Роббингни номи билан тасбиҳ этишда давом эт!” (Алҳаққа 42-52).\nРасулуллоҳ алайҳиссалом сурани бу шаклда тамомлаганда, қалбимда исломга майл пайдо бўлди “.\nЯна Ҳазрати Умар шундай эслайди: “Жоҳилия даврида ичкилик ичишни севар эдим. Исломиятга нафрат этар, ундан узоқ турардим… Бир куни ичкилик тополмаганимдан кейин Каъбани тавоф этмак учун Масжиди Ҳарамга бордим. Қарасам, Расулуллоҳ алайҳиссалом намоз қилаяпти. Унинг қаршисига ўтиб, яшириниб, уни тингладим. Орамизда фақат каъбанинг ўртуги бор эди. Қуръонни эшитиб, қалбим унга нисбатан юмшади”.\nИбн Исҳоқ ибн Ҳошим Ҳазрати Умарнинг мусулмон бўлишини шундай изоҳлайди: “Бир кун Ҳазрат Умар Пайғамбаримиз алайҳиссалом билан асҳобига ҳужум қилиш учун, қиличини яланғочлаб, уйидан чиқди.\nНуайм бин Абдуллоҳ Ҳазрати Умарни кўриб:\n– Эй, Умар, қаерга бораяпсан?, – деди.\n– Қуръайшликларнинг ишларини дабдала қилган, ақллиларни ақлсиз ҳисоблаган, илоҳларга тил узатган, ота динини ташлаб, янги дин тутган Муҳаммадга кетаяпман, ўлдираман уни!, – деди Ҳазрати Умар.\n– Эй, Умар, сени нафсинг алдабди. Муҳаммадни ўлдирсанг, Абдуманноф ўғиллари сени тирик қўяди деб ўйлайсанми. Сен яхшиси, оилангга қара, – деди Нуайм бин Абдуллоҳ.\n– Оила деркан, кимни назарда тутаяпсан?, – деди Ҳазрати Умар.\n– Амакингнинг ўғли ва куёвинг Саид бин Зайд билан синглинг Фотимани айтаяпман, уларнинг иккиси ҳам мусулмон бўлишди, Муҳаммадга эргашдилар, яхшиси, улардан хабар ол, – деди Нуайм бин Абдуллоҳ.\nҲазрати Умар орқасига қайтиб, синглиси ва қудасининг уйига борди.\nЎша пайтда уларнинг уйида Ҳаббоб бин Aрат “Фотиҳа” сурасини ўқиётган эди.\nҲазрати Умарнинг келганини кўриб Ҳаббоб уйнинг бир бурчагига яширинди. Фотима хотун эса Қуръон саҳифасини олиб, кийимининг ичига яширди.\nАммо Ҳазрати Умар Ҳаббобнинг Фотима ва Саид бин Зайдга Қуръон ўқиганини эшитиб улгурганди. У уйга кириб:\n– Мен эшитган нарса нима эди?, – деб сўради.\n– Сен ҳеч нарса эшитмадинг, – дейишди синглиси ва куёви.\n– Иккингизнинг ҳам Муҳаммаднинг динига кирганингизни эшитдим, – деди ва куёви Саид бин Зайдга ташланди.\nФотима хотун эрини ҳимоя қилмоқчи бўлди, Ҳазрати Умар унинг бошини ёрди.\nШунда Фотима хотун ҳам, куёви ҳам:\n– Ҳа биз мусулмон бўлдик! Аллоҳ ва расулига иймон этдик! Қўлингдан келганини қил!, – дейишди.\nҲазрати Умар ўз синглисининг бошини уриб ёрганидан пушаймон бўлди. Синглисига:\n– Ҳали мендан яширган саҳифани менга бер, ўқиб, Муҳаммаднинг келтирган нарсасини билай, – деди у.\n– Саҳифани бир бало қилишингдан қўрқамиз, – деди синглиси.\n– Қўрқма, уни ўқиб, қайтиб бераман, – деди Ҳазрати Умар илоҳлар номига онт ичиб.\n– Эй, биродарим, сен бутга топинар экансан, тоза бўлмайсан, Қуръонга пок бўлганлардан бошқа тегмаслиги керак, – деди синглиси.\nҲазрат Умар ювинди, Фотима унга саҳифани берди. Берган саҳифасида “Таҳо” сураси ёзилганди.\nҲазрати Умар сурани бошдан бошлаб ўн олти оят ўқиди. Ва беихтиёр:\n– Бу сўзлар нақадар гўзал, нақадар қийматли!, – деб юборди.\nБуни эшитган Ҳаббоб яширинган жойидан чиқиб, Ҳазрат Умарнинг ёнига келди ва:\n– Эй, Умар! Аллоҳнинг Пайғамбарининг дуоси сенга насиб этишига умид қилмоқдаман. Мен кеча Пайғамбар алайҳиссаломдан эшитдим, у “Эй Аллоҳ, исломни ёки Абу Ҳакам бин Ҳишом ёки Умар бин Ҳаттоб билан кучлантир”, дея дуо этган эди. Эй, Умар, энди Аллоҳдан қўрқ!, – деди у.\n– Эй Ҳаббоб, сен менга Муҳаммаднинг турган жойини кўрсат, мен бориб мусулмон бўлайин!, – деди Ҳазрати Умар.\n– У Сафо тепасининг ёнидаги бир уйда. Ёнида асҳобидан кишилар ҳам бор, – деди Ҳаббоб.\nҲазрати Умар қиличини белига тақди, чиқди.\nПайғамбаримиз ўтирган уйнинг эшигини тақиллатди.\nУнинг қиличи билан келганини кўрган асҳобдан бири “Ё Расулуллоҳ, Умар бин Ҳаттоб қиличини қушаниб келибди”, дея хабар берди.\n– Унга киришга изн бер. Агар яхшилик билан келган бўлса, биз ҳам яхшилик қиламиз. Агар ёмонлик билан келган бўлса, уни ўз қиличи билан ўлдирамиз, – деди Ҳазрати Ҳамза.\n– Унга изн бер, – деди Пайғмбаримиз алайҳиссалом.\nЭшикбон (Билол Ҳабаший) Ҳазрати Умарнинг киришига изн берди.\nПайғамбаримиз ўрнидан туриб, Ҳазрати Умарни ҳовлида қаршилади. Ва унинг белбоғидан тутиб ўзига тортди:\n– Эй Ҳаттобнинг ўғли, нега келдинг? Аллоҳнинг бошингга бир мусибат индиргунича турасан деб ўйламайман, – деди Расулуллоҳ алайҳиссалом.\n– Эй Аллоҳнинг Расули, мен Аллоҳга, унинг Расулига, унга Аллоҳдан келган нарсаларга иймон этайин деб ёнингга келдим, – деди.\n– Аллоҳу Акбар!, – деди Пайғамбаримиз алайҳиссалом.\nПайғамбаримизнинг асҳоби ҳам Ҳазрати Умарнинг мусулмон бўлганини англади ва улар ҳам такбир келтирдилар.\nТакбир саслари Макканинг йўлларида эшитилди.\nҲазрати Умар дейдики: ”мусулмон бўлиб калтак емаган ва калтакланмаган бирор киши йўқ эди. Фақат мен бу нарсаларни ҳеч кўрмагандим. Мусулмонлар мусибатга учраганда, мен учрамасликни истамайман”, дедим ўзимга ўзим. Мусулмон бўлганим кечаси Расулуллоҳ алайҳиссаломга ким ашаддий душман бўлса, бориб унга мусулмон бўлганимни айтай, деб ўйладим. Ва эрталаб Абу Жаҳлнинг эшигини қоқдим.\nАбу Жаҳл эшигини очиб:\n– Хуш келдинг синглимнинг ўғли! Не хабар келтирдинг?, – деди.\n– Аллоҳга, унинг Расули Муҳаммадга иймон келтирганимни, унинг таблиғ этганларини тасдиқ этганим ҳақида хабар келтирдим, – дедим унга.\nАбу Жаҳл эшигини юзимга қарсиллатиб ёпди ва:\n– Аллоҳ сени ҳам, хабарингни ҳам яхшиликдан узоқ тутсин, деди.”\nҲазрати Умар айни хабарни тоғаси Валид бин Муғирага ҳам етказди.\nУ ҳам эшигини қарсиллатиб ёпди.\nҲазрати Умарнинг ўғли Абдуллоҳ бин Умар шундай ривоят қилади: “Отам мусулмон бўлганда, Қуръайшликлардан энг кўп гап ташиган одам ким, деб сўради. Унга Жамил бин Маъмарул Жумоҳий дейишди. Отам Жумоҳийга бориб “Эй Жамил, мен мусулмон бўлдим”, деган заҳоти Жамил ўрнидан туриб, Масжидий ҳарамга қараб юрди.\nОтам билан мен ҳам унинг орқасидан кетдик. Жамил Каъбанинг эшиги олдида тик туриб, бор овози билан:\n– Эй Қуръайш жамоати, хабарингиз бўлсин, Умар бин Ҳаттоб динидан чиқди, бошқа динга кирди!, – дея бақирди.\n– У ёлғон сўйлаяпти, мен мусулмон бўлдим, Аллоҳдан бошқа илоҳ йўқлигига, Муҳаммаднинг Аллоҳнинг қули ва Расули эканига шаҳодат этдим, – деди ва унга Қуръайш мушриклари ҳужум этди.\nМушриклар билан отам ўртасидаги муштлашув қуёш кўтарилгунча давом этди. Ниҳоят, отам чарчаб, ўтириб қолди. Мушриклар келиб уни ўраб олишди.\n– Сиз менга нима қилсангиз қилинг! Аллоҳга ямин этаманки, агар биз уч юз киши бўлсайдик ёки биз енгилиб, бу ерни сизга берардик ёки сиз енгилиб, бу ерни тарк этардингиз, – деди Ҳазрати Умар.\nШу пайт Йемен ҳошияли либос кийган бир қуръайшлик қария орага кириб, “одам ўзига дин танлаган бўлса, сизга нима? Адий бин Қаъб ўғиллари сизга бу одамни ўлдиртиради, деб ўйлаяпсизларми? Тарқалинг бу ердан! Унинг ҳомийси менман!”, деди ва мушрикларни тарқатди”.


Эронга қўшимча вақт беришмоқчи\n17 май 2022, Тошкент вақти: 21:39\nВашингтон Эрон ядровий дастури атрофидаги вазиятни юмшатишга қаратилган қудратли давлатлар таклифига жавоб қайтариш учун Теҳронга қўшимча вақт бермоқчи.\nБу ҳақда АҚШнинг Атом энергияси халқаро агентлигидаги вакили Глин Давиес маълум қилди. Венада журналистлар билан учрашган Глин Давиес АҚШ яқин фурсат ичида Эрондан жавоб олишга умид қилаётганини билдирди.\nАтом энергияси халқаро агентлиги Эронга ўз уранини учинчи давлатда қайта ёнилғига айлантиришни таклиф қилиб келмоқда. Бироқ Эрон томони бу таклифга расман жавоб қайтарганича йўқ.


Қодир ЖЎРАЕВ: Тинчлик учун барчамиз масъулмиз!\n13.05.2019 Чоп этиш учун\nМана бир неча йиллардан бери, юртимизда 9 май – Хотира ва қадрлаш куни сифатида кенг нишонланиб келинаяпти. Ушбу улуғ айём туфайли аждодларимиз руҳини хотирлаш, уларга эҳтиром кўрсатиш, шунингдек, ёш авлоднинг ҳар томонлама баркамол бўлиб вояга етишида ўзининг улкан ҳаётий тажрибаси орқали ибрат бўлаётган кексаларимиз ҳурматини жойига қўйишдек эзгу фазилатлар ҳар бир юртдошимизнинг қалб амрига айланди, давлатимиз сиёсатининг устувор йўналиши сифатида қарор топди.\nҚолаверса, ушбу байрам ўсиб келаётган ёш авлод учун ҳам жуда катта аҳамиятга эга. Чунки, мард, жасур, Ватан учун жон фидо қилган ютдошларимизни улуғлаш, уларнинг хотирасини ёд этиш орқали ёшларни истиқлол ғояларига садоқат, она халқига чексиз муҳаббат руҳида тарбиялашда муҳим омил бўлади.\nПрезидентимиз Шавкат Мирзиёев Хотира ва қадрлаш кунига бағишланган тантанали маросимда сўзлаган нутқида орадан қанча йиллар, замонлар ўтмасин, буюк ғалабанинг қадр-қиммати ва аҳамияти тобора ортиб бораверишини алоҳида таъкидлади. Ҳақиқатан ҳам, урушни кўрган, унинг машаққатларини бошдан кечирган инсонларнинг барчаси тинчлик – бебаҳо неъмат эканлигини, уни асраб-авайлашимиз лозимлигини бизга бот-бот уқтирмоқдалар. Дарҳақиқат, истиқлолимизнинг ўтган йиллари мобайнида мамлакатимизда амалга оширилаётган ислоҳотлар замирида халқимизнинг тинч ва осуда ҳаётини таъминлаш, турмуш даражасини юксалтиришдек олижаноб мақсад мужассамдир.\nМамлакатимиз раҳбари ўз нутқида нафақат фронтда жон берган, Ватан озодлиги учун курашган мард ва жасур ўзбек аскарларнинг қаҳрамонлиги-ю мардлиги тўғрисида, балки фронт ортида бир бурда нонни ҳам ўзига раво кўрмай фронтга юборган, бутун шижоати билан кеча-ю кундуз тинимсиз меҳнат қилган ўзбек халқининг мислсиз матонатига ҳам алоҳида тўхталиб ўтди.\nЎзбекистон ўша суронли йилларда фронт учун икки мингдан зиёд самолёт, кўплаб қурол-яроғлар, ҳарбий-санитария поездлари, юзлаб дала ошхоналари, палаткалар, улкан миқдорда озиқ-овқат, кийим-кечак ва бошқа маҳсулотлар етказиб берди. Уруш гирдобида қолган ҳудудлардан Ўзбекистонга эвакуация қилинган бир миллионга яқин инсонга, шу жумладан, ики юз мингдан ошиқ ёш болаларга халқимиз бошпана бериб, меҳр-мурувват кўрсатди.\n“Албатта, бу рақамлар – шунчаки статистик маълумотлар эмас. Бу рақамлар бошимиздан кечирган мудҳиш уруш оқибатларини ҳеч қачон унутмасликка чақиради. Шу билан бирга, бугунги тинч ва гўзал ҳаётнинг қадрига етиб, доимо ҳушёр ва огоҳ бўлишга, ёшларни Ватанга садоқат руҳида тарбиялашга хизмат қилади” – дея алоҳида таъкидлади мамлакатимиз раҳбари.\nШу ўринда бир муҳим вазифага алоҳида эътибор қаратишимиз керакки, бу ҳам бўлса ҳозирги дориломон кунларнинг қадрига етиш, юртимиз тинчлигини кўз қорачиғидек асрашдир. Айниқса, ўта шиддат билан ўзгариб бораётган, таҳдид ва таҳликаларга тўла бўлган ҳозирги даврда Ватанимиз осойишталигини асраш, узоқ ва яқиндаги давлатлар билан конструктив ҳамкорликни янада чуқурлаштириш барчамизнинг муҳим вазифамиз ҳисобланади. Шу билан бирга ёшларимизни нафақат ҳақиқий ватанпарвар инсонлар қилиб тарбиялаш ҳам ҳар биримизнинг зиммамизга улкан масъулият юклайди!\nХулоса қилиб айтганда, Ватан — улуғ, ота-боболаримизнинг муборак ҳоклари ётган табаррук замин, бир умр севиб, ардоқлаб, кўзимизга тўтиё қилиб яшайдиган муқаддас саждагоҳимиз, дунёда ҳеч нарсага алмаштириб бўлмайдиган буюк ва бебаҳо хазинамиздир. У борки, ор-номусимиз, қадр-қимматимиз юксак, ғурур ва ифтихоримиз, иймон-эътиқодимиз мустаҳкам ва барқарордир. Шундай экан, ана шу табаррук замин, мусаффо осмон, эркин ва осуда ҳаётни ҳимоя қилиш, кўз қорачиғидек асраб-авайлаш — ҳар биримизнинг шарафли бурчимиздир.\nКўришлар сони: 1180


Футзал: Осиё Чемпионатидаги рақибларнинг тайёргарлиги ҳақида / CHAMPIONAT.asia\nФутзал: Осиё Чемпионатидаги рақибларнинг тайёргарлиги ҳақида\nЭндиликда Қирғизистон терма жамоасини Рустам Исаев бошқаради. Исаев айни дамда, шунингдек, Қирғизистоннинг «Булат» клуби бош мураббийи сифатида фаолият юритади. Таъкидлаш лозим, терма жамоани шу пайтгача бошқариб келган Нуржан Жебибаев ОЧ баҳслари олдидан истеъфога чиқарилди. Айнан Жебибаев бошчилигида Қирғизистон терма жамоаси ўтган йилнинг ноябрь ойида Тошкентда бўлиб ўтган ОЧ саралаш босқичидан муваффақиятли ўтиб ОЧ финал босқичига йўлланмани қўлга киритганди.\nҚирғизистон терма жамоаси бош мураббийи Рустам Исаевга эндиликда россиялик таниқли мураббий Андрей Полховский ёрдам беради. Айнан Полховский мураббийлигида Москванинг «Динамо» клуби етти маротаба Россия чемпионатида, шунингдек 6 маротаба Европа Чемпионлари Кубогида ғалаба қозонган эди.\nҚайд этиш лозим, Қирғизистон терма жамоаси апрель ойи ўртасида Қозоғистоннинг Олма-Ота шаҳрида ўқув-машғулот йиғинини ўтказди ва Қозоғистон клубларига қарши ўртоқлик-назорат учрашувларида майдонга тушди. Дастлаб, Қирғизистон термаси футзалчилари «СКА» клубига қарши учрашувда 7:2 ҳисобида ғалаба қозонган бўлсалар, Олма-Отанинг «Қайрат» клубига қарши ўйинда 5:6 ҳисобида мағлубиятга учрашди.\nЭслатиб ўтамиз, футзал бўйича Ўзбекистон терма жамоаси 30 апрель куни Вьетнамда старт оладиган ОЧ гуруҳ босқичидаги илк ўйини айнан Қирғизистон терма жамоасига қарши ўтказади. Қирғизистон терма жамоасига қарши ўйин 1 май куни бўлиб ўтади.


Марғилондаги ижодкорлар боғига бир келинг — Ўзбекистон Журналистлари ижодий уюшмаси Фарғона вилоят бўлими\nПрезидентимиз ташаббуси билан барпо этилган Марғилон шаҳридаги ижодкорлар боғи ва Эркин Воҳидов номини абадийлаштириш мақсадида амалга оширилган эзгу ишлар халқимизнинг ардоқли шоирига юксак эҳтироми ифодаси бўлди.\nМамлакатимиз тараққиётининг бугунги босқичида Фарғона вилоятида ҳам барча соҳаларда ҳаётбахш ислоҳотлар амалга оширилмоқда. Фарғоналиклар қалбга роҳат ва ҳузур бағишловчи бу ўзгаришларни Президентимиз Шавкат Мирзиёев номи билан бевосита боғлайди. Боиси, давлатимиз раҳбари ҳар гал вилоятга ташрифи чоғида фарғоналикларни юрт равнақи йўлида фаол ва фидойи бўлишга ундаб, ўнлаб истиқболли лойиҳалар ҳаётга татбиқ этилишига рағбатлантиради.\nБинобарин, бугунги кунда дилбар Фарғонанинг нафақат кўрку жамоли, балки вилоят аҳлининг ҳаётга муносабати ўзгариб, эртанги кунга ишончи мустаҳкамланмоқда. Айни жараёнда вилоятнинг бош кентлари бўлмиш Фарғона, Қўқон ва Марғилон шаҳарларидаги янгиланишлар эътиборга сазовор.\nКўҳна ва ҳамиша навқирон Марғилоннинг тор ва диққинафас кўча-йўллари, тартибсиз боғлару нураб ётган хизмат кўрсатиш шохобчалари ўрнида қад ростлаган муҳташам ижодкорлар боғи мамлакатимиз раҳбари томонидан илгари сурилаётган ана шундай эзгу ташаббусларнинг яна бир амалий тантанаси бўлди. Бугунги кунда бу боғ нафақат вилоят аҳли, бутун Фарғона водийси ёки мамлакатимизнинг турли ҳудудларидан келадиган меҳмонлар, балки хорижлик саёҳлар учун ҳам суюкли масканга айланди.\nБоғ атрофидаги эски, чордевор уйлар ўрнида замонавий хизмат кўрсатиш шохобчалари фаолияти йўлга қўйилди. Ижодкорлар боғига ташриф буюрувчилар худди она табиат қўйнида юргандек эмин-эркин, яйраб нафас олмоқда. Шу маънода, Эркин Воҳидов номидаги ижодкорлар боғи руҳиятни, покиза ва бокира туйғуларни тарбияловчи маънавият ва маърифат маркази сифатида намоён бўлади.\nАйниқса, сўнгги уч йилда Фарғона вилоятида ҳам бемисл ўзгаришлар, бунёдкорлик ишлари бажарилди ва тизимли давом эттирилмоқда. Одамларнинг турмуш даражасини янада яхшилаш, фаровонлигини оширишга қаратилган лойиҳалар ҳаётга татбиқ этилмоқда. Вилоятда 2019-2020 йилларда қиймати 40,4 триллион сўм бўлган 624 йирик ва ўрта инвестиция лойиҳаси ишга туширилиши белгиланган бўлиб, улар негизида салкам 50 мингга яқин иш ўрни яратиш кўзда тутилган. Бугун нафақат саноат, тадбиркорлик, қишлоқ хўжалиги йўналишларида, балки ижтимоий-маданий соҳаларда ҳам оламшумул янгиланишлар рўй бермоқдаки, у юртдошларимиз қалбида ғурур-ифтихор туйғуларини юксалтирмоқда.\n2017 йилда Президент Шавкат Мирзиёев Фарғона вилоятига ташрифи чоғида Марғилон шаҳридаги Эркин Воҳидов номидаги боғнинг қурилиш жараёни билан танишиб, амалий тавсиялар берган эди. “Қаҳрамон шоиримиз номи билан аталадиган ушбу боғ ҳар томонлама мукаммал бўлиши, уни ёшлар маънавиятини юксалтирадиган масканга айлантириш, хиёбонга Эркин Воҳидовнинг энг сара шеърларидан намуналар ёзилган лавҳалар ўрнатиш зарур. Бу ерга келувчилар Эркин Воҳидов шеърларидан баҳраманд бўлиб, маънавий оламини янада бойитиб олсин” деб таъкидлаган эди давлатимиз раҳбари.\nЎтган қисқа вақт ичида бу ерда кенг кўламли ишлар амалга оширилди. Бугунги кунда замонавий ва кўркам ижодкорлар боғи шаҳар кўркига кўрк қўшмоқда. Мазкур мажмуа том маънода санъат ва маънавият ошиёни, истеъдодли ёшлар камол топувчи зиё маскани сифатида янгитдан барпо этилди.\nЎзбекистон халқ шоири Эркин Воҳидовга юксак эҳтиром сифатида унинг ҳайкали ўрнатилиб, адиб номидаги ижтимоий фанлар йўналишидаги истеъдодли ёшлар мактаб-интернати, Эркин Воҳидов мемориал музейи, Ўзбекистон Ёзувчилар уюшмаси вилоят бўлими биноси ва бошқа кўплаб иншоотлар қад ростлади. Ижодкорлар боғига қадам қўяр экансиз, шоирнинг дилга яқин шеър ва ғазаллари янграб, сизни беихтиёр адабиёт бўстонига чорлайди.\n– Давлатимиз раҳбари 2018 йил 12-13 июнь кунлари Фарғона вилоятига ташрифи чоғида ижодкорлар боғида ҳам бўлди, – дейди Ўзбекистон халқ шоири Энахон Сиддиқова. – Бу биз, ижодкорлар учун унутилмас воқеага айланди. Бугун ижодкорларни ҳар томонлама қўллаб-қувватлаш, уларнинг янада самарали ижод қилиши учун барча шароитлар яратилаётганининг ўзи ҳам юксак эъти\nбор намунасидир. Чунончи, Ёзувчилар уюшмасига пойтахтимизнинг ғоят хушманзара масканидан бино қуриб берилиши, ижодкорларни уй-жой билан таъминлаш борасида қилинаётган ишлар, машҳур шоир-адиблар номидаги ижод мактаблари, эҳ-ҳе, буларнинг санаб адоғига етиш қийин. Марғилондаги ижодкорлар боғи ҳам халқимизнинг, вилоятга ташриф буюрувчи меҳмонларнинг қутлуғ зиёрат жойига айланди.\nЎзбекистон халқ шоири, Ўзбекистон Қаҳрамони Эркин Воҳидов миллий маънавиятимизнинг фидойиси сифатида юксак қадрланади. Унинг ибратли ҳаёти, бетакрор ижоди миллий адабиётимиз ва маданиятимиз ривожи, халқимиз маънавиятини юксалтиришга хизмат қилмоқда.\nЮртимизда инсон қалбининг нозик туйғуларини, халқимизга хос орият ва ғурурни, озодлик ва истиқлолни юксак маҳорат билан куйлаган улкан шоир китоблари кириб бормаган хонадон бўлмаса керак. Зеро, у ўзликни англаш, миллий ғурур туйғуларини юксак пардаларда тараннум этади, ҳар биримизни тинчлик-хотиржамликни қадрлашга, чин инсоний фазилатлар соҳиби бўлишга ундайди.\n“Тирик сайёралар”, “Шарқий қирғоқ”, “Куй авжида узилмасин тор”, “Яхшидир аччиқ ҳақиқат” каби тўпламларидан жой олган шеърларида, “Руҳлар исёни”, “Истанбул фожиаси” каби асарларидаги ҳар бир сўз, ҳар бир сатрда инсоният қисматидан безовта қалб кечинмалари, замон тақдирига жавобгарлик туйғуси билан ураётган юрак ҳаяжони ловуллаб акс этади. “Инсон”, “Сирдарё ўлани”, “Арслон ўйнатувчи” каби достон ва шеърлари миллий шеъриятимизнинг ғоят нодир намуналаридан, десак, асло муболаға эмас.\nЭркин Воҳидов мемориал музейи ўзбек шеъриятининг рамзи сифатида ҳам қадрли. Бу ерда адиб ва унинг замондошларига мансуб 800 дан ортиқ китоб ва 400 дан ортиқ экспонат бор.\nМузейнинг асосий кириш қисмига хивалик усталар томонидан шоир таваллудининг 70 йиллигига совға қилинган Эркин Воҳидов портрети туширилган гилам жойлаштирилди. Ундан сўнг адибнинг 1960-2010 йилларда нашр этилган асарларини кўриш мумкин. Шоир тахминан 7 ёшидан ижод қилишни бошлаган бўлса, музей ходимлари адибнинг барча даврдаги асарлари, уй анжомлари, турли йилларда чизилган портретлари коллекциясини бир ерда жамлашган. Кўплаб экспонатлар орасида шоирнинг севимли шахмат доскаси алоҳида ўрин эгаллайди. Ҳатто шоирнинг 1978 йилда чоп этилган “Муҳаббат” шеърий тўпламининг қалам ҳақига сотиб олинган “ГАЗ-24” русумли автомобили фотосурати ҳам бор. Музейнинг бутун экспозицияси ижодкор ҳаётининг энг ёрқин лаҳзаларини ўзида қамраб олган. Уларнинг аксарияти шоирнинг оила аъзолари томонидан туҳфа қилинган.\nМажмуада Эркин Воҳидов номидаги она тили ва адабиёт фанини чуқур ўқитишга ҳамда хорижий тилларга ихтисослаштирилган мактаб-интернат фаолият кўрсатмоқда. Айни кунларда бу ерда адабиётга меҳр қўйган 164 нафар истеъдодли ўқувчи таҳсил олаётир. Синф хоналари замонавий ўқув жиҳозлари билан таъминланган. Ҳар бир фан хонасида видео проектр, компьютер жамланмаси мавжуд. Замон талабидан келиб чиқиб ташкил этилган ижодий инновация, маҳорат хонаси, Эркин Воҳидов галереяси, 320 ўринли фаоллар зали, 80 ўринли ўқувчилар ётоқхонаси, илҳом айвони бугун шундай ижод мактаблари олдига қўйилган эзгу мақсад ва вазифаларнинг самарали адо этилиши учун хизмат қилади. Ўқувчилар мамлакат миқёсида ўтказилаётган кўплаб кўрик-танловларда муваффақиятли иштирок этмоқда. 10-синф ўқувчилари Ҳожимурод Қўзибоев, Муаттар Маматкаримова мактабда таъсис этилган Эркин Воҳидов номидаги стипендия соҳибларидир.\nШунингдек, бу ердан Нуронийлар маскани, тадбирлар ўтказиладиган 1600 ўринли амфитеатр ва миллий айвон, ош маркази ўрин олган. Мусиқали фаввора, замонавий аттракционлар аҳоли хизматида.\nЮртимизнинг барча ҳудудларида қад ростлаётган бу каби масканлар, иншоотлар ободлик ва фаровонлик тимсоли сифатида барчамизга ғурур-ифтихор бағишлаб, келажак авлоднинг ҳар томонлама баркамол улғайишига хизмат қилаверади.\nМуқимжон ҚОДИРОВ (сурат)


Энг машҳур футбол стадионлари қаерларда жойлашган? » Ўзбекистон янгиликлари – Zamin.uz\nФутбол бутун дунё бўйлаб энг ривожланган спорт турларидан биридир. Дунё аҳолиснинг қарийб ярмидан кўпи ушбу ўйин турига мухлислик қилади. Шунинг учун футбол бўйича Жаҳон чемпионатларига атаб ҳар бир давлатларда бир-биридан катта ва кассабоп стадионлар қурилган. Бундай улкан стадионларга минглаб, миллионлаб мухлислар ташриф буюриши мумкин.\nХалқаро футбол бошқармаси ФИФАнинг маълумотларига кўра, 2000 йилда 250 миллионга яқин футболчилар мавжуд бўлиб, футбол мухлисларининг сони эса 1,3 миллиарддан ошган. 2010 йилги Жаҳон чемпионати мавсумида ўйинларни 3,2 миллиарддан ортиқ киши телевизор орқали томоша қилган. 2014 йилги Жаҳон чемпионати давомида ФИФА трансляция ҳуқуқидан 1,7 миллиард доллардан кўпроқ даромад олди. Келинг, дунёга машҳур футбол стадионларидан бир нечтасини кўриб чиқайлик:\n1. 1-Май Рунградо стадиони- бу стадион Шимолий Кореянинг Пхеньян шаҳрида жойлашган бўлиб, дунёдаги энг катта футбол стадиони ҳисобланади. У 114 минглик томошабинни бемалол сиғдира олади. Ушбу стадион 1989 йилда қуриб битказилган бўлиб, у асосан футбол ўйинлари ва спорт мусобақаларида ишлатилади. Стадионнинг умумий майдони 207000 квадрат метрни ташкил қилади.\n2. Мельбурндаги Крикет майдончаси- ушбу майдон нафақат крикет ўйинлари учун мўлжалланган, балки Австралиядаги футбол ўйинларига ҳам мезбонлик қилади. Бутун Шимолий Ярим шардаги энг катта стадион айнан шу бўлиб, уни ёритиш учун дунёдаги ҳеч бир спорт майдонида учрамайдиган ёритгич миноралар ўрнатилган. Мельбурн Крикет майдони 100024 ўринли мухлислар аудиториясига эгадир.\n3. Камп Ноу- бу стадион ўзига 99354 мухлисни сиғдира олади. У Испаниянинг Барселона шаҳрида жойлашган бўлиб, «Барселона» футбол жамоасининг доимий ўйин майдони бўлиб хизмат қилади. Камп Ноу 1957 йилда қуриб битказилган. 1989 ва 1999 йилларда Европа кубоги, Қироллик кубоги, УЕФА Суперкубоги ва бошқа шу каби кўплаб миллий ва халқаро футбол тадбирларига Камп Ноу стадиони мезбонлик қилган.\nТеглар: футбол стадионлари Рунградо\nЯнгиликлар » Спорт » Энг машҳур футбол стадионлари қаерларда жойлашган?\n07:01 Эронлик қиз футбол томоша қилишнинг ўзига хос усулини топди ва машҳур бўлиб кетди


Аҳолининг эътиқод даражаси қайта ҳисоблаб чиқилади - Hidoyat.uz\nАҳолининг эътиқод даражаси қайта ҳисоблаб чиқилади\nАсосий саҳифа Янгиликлар Дунё янгиликлари Аҳолининг эътиқод даражаси қайта ҳисоблаб чиқилади\nЧоп этилди Iyul 10, 2019 Аҳолининг эътиқод даражаси қайта ҳисоблаб чиқиладиda fikr bildirishni o'chirish\nТожикистон расмийлари навбатдаги аҳолини рўйхатга олиш тадбирида мамлакатдаги турли динларга эътиқод қилувчилар сонини аниқлашга қарор қилди. Парламент қуйи палатасининг ижтимоий масалалар бўйича қўмита аъзоси Абдуҳалим Ғаффоровнинг айтишича, Тожикистон аҳолисининг катта қисми ислом динига эътиқод қилади. Шундай бўлсада, навбатдаги аҳолини рўйхатга олиш тадбири вақтида бу маълумотларга янада ойдинлик киритилади.\n“Биз ҳамиша мамлакат аҳолисининг 90 фоиздан ортиғи мусулмон эканлигини айтиб келамиз. Энди эса олдимизда турган асосий мақсад, аҳолини рўйхатга олиш тадбири давомида қанча одам исломга эътиқод қилишини, қанчаси христиан, қанчаси бошқа дин вакиллари ва қанчаси атеист эканлигини аниқлашдан иборат”, – дейди парламент депутати.\nДепутатнинг айтишича, бу каби маълумотлар давлат идораларига керак, чунки давлат идоралари ўз фуқароларининг диний эътиқодларини билиши лозим. Шунингдек, Тожикистон билан ҳамкорлик қиладиган халқаро ташкилотларга ҳам бу маълумотлар зарур.\nМаълумот ўрнида айтиш керкки, Тожикистонда исломдан ташқари 70 дан ортиқ диний ташкилот рўйхатга олинган.\nҲарорат кўтарилиши кутилмоқда\nМуфтий ҳазрат абитуриентлардан имтиҳон олиш жараёнида қатнашдилар


“Бухоро” янги футболчиларнинг таништирув маросимини ўтказди (Фото)\n11 август, 2017, 16:48\nАввал хабар берганимиздек, «Бухоро» жамоаси давралар оралиғида ўз сафига қўшиб олган янги футболчиларини кенг жамоатчиликга таништирди. Бу ҳақда клуб матбуот хизмати хабар бермоқда.\nМанбанинг маълум қилишича, тадбир икки қисмдан иборат бўлди. Дастлаб "Бухоро спорт мажмуаси"нинг анжуманлар залида янги футболчиларни клуб раҳбарияти ва бош мураббий оммавий ахборот воситаларига таништириб, улар ҳақида айрим маълумотларни бериб ўтди. Сўнгра иккинчи қисм стадионда ташкил этилди. Унда жамоанинг ашаддий ишқибозлари ўзларини қизиқтирган саволлар билан бош мураббий Улуғбек Бақоевга ва шунингдек таркибдаги футболчиларга мурожаат қилишди. Қуйида ана шу таништирув маросимидан олинган суръатлар билан танишинг.\nТаништирув маросимининг дастлабки қисмида "Бухоро" клуби мутасаддиларининг барчаси иштирок этиб, журналистлар саволларига жавоб бериб ўтишди.\n"Бухоро"нинг янги харидлари олди қаторни тўлдириб ўтирди.\nКлуб раҳбарияти жамоани ҳар томонлама қўллаб-қувватламоқда. Ижобий натижалар қайд этилишида уларнинг ҳам ҳиссаси беқиёс.\nОдатга кўра анжуманнинг биринчи қисмида янги футболчиларга рақамлар топшириш маросими ҳам бўлиб ўтди. Эътиборлиси, Саноев ўтган йилги каби бу мавсум ҳам "Бухоро"да 87-рақамли либосда харакат қиладиган бўлди.\nРаҳбарият бош мураббийи Улуғбек Бақоев ва умуман мураббийлар штабига бўлган ишончи юқори эканлигини билдирди.\nБош мураббий давралар оралиғида жамоа сафига янги келиб қўшилган футболчилар тўғрисида айрим маълумотлар ўқиб эшиттирди.\n"Бухоро" ёзги трансфер ойнасида ўз сафига олти нафар янги футболчини қўшиб олди.\nТадбирнинг иккинчи қисми стадионда ўтказилди. Унда трибуна ашаддий ишқибозлар билан гавжум бўлди.\nМухлислар билан очиқ мулоқот ўтказилди.\nСаламат Қутибоев яна "Бухоро"га қайтиб келганидан хурсанд эканлигини яширмади ва мухлислар томонидан бўлаётган ишонч унга қўшимча куч бағишлаётганини ҳамда бунинг учун астойдил мехнат қилишини таъкидлади. Бухоролик мухлислар ҳам ўз навбатида жамоа иштирокидан мамнун эканликларини ва келгусида ҳам ажойиб тарзда қўллаб-қувватлаб туришларини билдиришди.\nҚисқа фурсат ичида маҳаллий ишқибозларнинг ёқимтойига айланиб қолган легионер ҳимоячи, клуб сардори Владимир Баенко ҳам тадбирда сўз олиб, "Бухоро"ни келгусида янада юқори ўринларда бўлиши учун бор маҳоратини ишга солишини айтиб ўтди.\nМухлислар "Бухоро"ни янада юқори ўринларда бўлишини истамоқда.\nУлуғбек Бақоев: Ўзим ҳам жамоамни чемпион қилишни истайман!\nАртём Филипосян: "Бухоро"ни ҳам совриндорлар қаторига киришига оз қолди.\nАзамат Алланиёзов "Бухоро"га ўтганидан хурсанд. Маҳоратли ҳужумчи сермаҳсуллик кўрсатиб, жамоа ғалабаларига ўз ҳиссасини қўшишга харакат қилишини айтиб ўтди. Умид қиламизки, Алланиёзов собиқ жамоаси бўлмиш "Насаф"га қарши кечадиган баҳсда ўз голлари билан "Бухоро"га ғалаба келтиради.


Тадбиркорларга 31 июлгача ғоя ва таклифларни тўғридан-тўғри президентга билдириш таклиф этилди\nТадбиркорлар 20 июлдан 31 июлгача ўз бизнесини кенгайтириш ва ривожлантиришга туртки берадиган ғоя ва таклифлар билан тўғридан-тўғри Ўзбекистон президентига мурожаат қилиши мумкин. Бу ҳақда Савдо-саноат палатаси расман маълум қилди.\nРасман билдирилишича, яқин кунларда президент Шавкат Мирзиёев тадбиркорлар билан очиқ мулоқот ўтказишни режалаштирган.\n“Ушбу тадбирда тадбиркорлар олдидаги долзарб муаммолар ва уларнинг ечимлари, Республикада бизнес муҳитини янада яхшилаш бўйича таклиф ва ташаббуслар муҳокама қилинади”,-дейилади билдирувда.\nСавдо-саноат палатаси тадбиркорларга 31 июлгача ўз ғоя ва таклифларини тўғридан-тўғри президентга билдириш имконияти яратилганини иддао қилди.\nПалата мурожаат учун телефонлар ва интернет тармоқлари манзилларини ҳам эълон қилди.


2021 йил 28 январь куни Олий Мажлис Қонунчилик палатасида Индонезия Парламенти Вакиллар палатаси парламентлараро қўмитаси раисининг ўринбосари Мардани Али Сера бошчилигидаги Индонезия парламенти делегацияси билан учрашув бўлиб ўтди.\nОлий Мажлис Қонунчилик палатаси Спикери ўринбосари Алишер Қодиров делегация аъзоларини мамлакатимизга ташрифи билан қутлар экан, мамлакатларимиз ўртасидаги турли соҳалардаги ҳамкорлик алоқалари мустҳкамланиб бораётганини қайд этди.\nСуҳбат чоғида меҳмонларга кейинги йилларда мамлакатимизда Президентимиз Шавкат Мирзиёев раҳбарлигида амалга оширилаётган кенг қўламли ислоҳотлар ҳақида сўзлаб берилди. Жумладан, давлат ва жамият қурилишини такомиллаштириш, қонун устуворлигини таъминлаш, суд-ҳуқуқ тизимини янада ислоҳ қилиш, диний бағрикенгликни таъминлаш ва ўзаро манфаатли, амалий ташқи сиёсат соҳасидаги устувор йўналишларда амалга оширилаётган ишларга батафсил тўхталиб ўтилди.\nУчрашувда парламентлараро ҳамкорликни ривожлантириш масалалари муҳокама қилинди. Таъкидлаш лозим, айни пайтда Олий Мажлис Қонунчилик палатасида Индонезия Республикасининг Халқ вакиллари кенгаши билан «Ўзбекистон – Индонезия» дўстлик гуруҳи фаолият олиб бормоқда. Ўз навбатида Индонезия парламентида ҳам Ўзбекистон билан парламент дўслик гуруҳи тузилган. Мулоқотлар чоғида муносабатларни фаоллаштиришда мазкур дўстлик гуруҳлари фаолиятидан кенг фойдаланиш айниқса, қонун ижодкорлиги йўналишидаги ҳамкорликни жонлантиришга келишиб олинди.\nАмалий руҳда кечган мулоқот давомида савдо-иқтисодий ва инвестицион ҳамкорликни чуқурлаштириш масалаларига ҳам эътибор қаратилди. Жумладан Ўзбекистон Индонезия компаниялари учун мамлакатимизга фаол сармоя киритишлари учун барча зарур шарт-шароитларни яратишга тайёр экани билдириб ўтилди. Индонезиянинг туризм соҳасини ривожлантириш бўйича улкан тажрибасини ҳамда Ўзбекистоннинг туристик имкониятларини ҳисобга олиб, ушбу соҳада доимий шерикчиликни йўлга қўйиш юзасидан ҳам фикр алмашилди. Таъкидланганидек, 2018 йилнинг 10 февралидан Индонезия фуқаролари учун 30 кунга визасиз режими жорий этилган, шу каби режим Ўзбекистон фуқаролари учун ҳам мавжуд.\nЎз навбатида меҳмонлар Ўзбекистон-Индонезия парламентлараро ҳамкорлигини ривожлантириш истиқболларини муҳокама қилиш имконияти яратилгани муносабатларни янги босқичга олиб чиқишга туртки бўлишини таъкидлаб ўтдилар.\nУчрашув якунида парламентлараро мулоқотни турли даражада фаоллаштириш, икки томонлама ва халқаро кун тартибидаги долзарб масалалар бўйича доимий маслаҳатлар олиб борилишига келишиб олинди.\nКўришлар сони: 699


Ҳукумат интернет нархини 60 фоизга ошириш юзасидан топшириқ берди – mulkdor.com\nҲукумат интернет нархини 60 фоизга ошириш юзасидан топшириқ берди\nMarch 6 2019, 01:03 ЖамиятИқтисодМинтақаЯнгиликлар\nАйни дамда 1 Гб нархи ўртача 30–35 сомони (3-3,7 доллар) туради.\nМонополияга қарши кураш хизматининг “Электр алоқа тарифлари тўғрисида”ги буйруғи 27 мартдан кучга киради. Буйруқда нархларнинг оширилиши мамлакатда тармоққа кириш тезлигини ошириш йўлидаги ҳаракатлар билан изоҳланади, дея таъкидлайди “Азия-плюс” агентлиги.\n2018 йилнинг ёз ҳолатига кўра Тожикистонда интернетга кириш даражаси 33,1 фоизни ташкил қилган эди, бу – Internet World Stats сайти маълумотларига кўра, минтақадаги энг ёмон кўрсаткичлардан биридир. Тожикистонда интернет тарифлари жаҳондаги энг юқори кўрсаткичлардлан биридир, дея ёзади “Фергана” нашри. Speedtest сервиси маълумотига кўра тармоққа кириш ўртача тезлиги рейтингида мамлакат 137 ўрини эгаллаб турибди.\nЭкспертларнинг таъкидлашларича, мамлакатда интернет-хизматларининг қиммат эканига давлат томонидан ҳаддан зиёд назорат кучлилиги ва интернет-провайдерларга акцизларнинг жорий қилиниши сабаб бўлган.\nҚишлоқ жойларда қурилаётган арзон-уй жойларни ...\nҲозирда қишлоқ жойларда янгиланган намунавий лойиҳалар бўйича арзон уй-жойлар қуриш давом эттирилмоқда. Ушбу уйларнинг дастлабки бадали қуйидагича: 0,02 га ўлчамли ер ...\nЖамиятNovember 1 2018, 01:11


Майдондаги одамлар халқмиди ёки террорчи?\n13 майда Андижон воқеалари содир бўлганига 3 йил тўлади. Ўтган уч йил анча изларни ювиб юборди, анча хотираларни ўтмаслаштирди. Шу вақтдан буён инсон ҳуқуқлари ташкилотлари бу воқеалар холис экспертлар томонидан текширилишини талаб қилиб келади.\nУч йилдан буён Ўзбекистон ҳукумати бу гапларни гўёки эшитмайди.\nУч йилдан буён Европа Иттифоқи Андижон воқеаларидан сўнг Ўзбекистонга қарши жорий қилган санкцияларни сақлаб келади.\nУч йилдан буён Андижон воқеалари тўғрисида ҳақ гапни гапирган мингга яқин одамлар Ватандан олисда, муҳожирликда яшамоқда\nУч йилдан буён ана шу одамлардан 67 киши Ўзбекистонга қайтиб келди.\nУч йил давомида Ўзбекистонни ўнлаб инсон ҳуқуқи ҳимоячилари, журналистлар тарк этди ва қамоқхоналарга ташланди.\n“Озодлик” радиоси Андижон воқеаларининг уч йиллиги муносабати билан туркум эшиттиришлар тайёрлади. Бу сафарги мавзумиз Андижон воқеаларини ташкиллаштиришда айбланиб, узоқ муддатларга озодликдан маҳрум этилган 15 нафар акрамий устидан Тошкентда 2005 йилнинг сентябрь ва октябрь ойларида бўлиб ўтган суд жараёнлари ҳақида. Орадан уч йил ўтиб ана шу суд жараёнига яна бир назар солиш ўринлидир. Кўпгина халқаро ташкилотлар бу суд жараёнига “яхшигина уюштирилган спектакль”, деб баҳо берган эди. “Озодлик” хулоса чиқармоқчи эмас, балки воқеага судда иштирок этган одамлар нигоҳлари билан қарайди. Дастлабки лавҳа “Майдондаги одамлар халқмиди ёки террорчи”, деб номланади.\nАндижон воқеаларидан сўнг Бобур майдонига 13 май куни йиғилган одамларнинг миқдори ва уларнинг нима ҳақда гапиргани ҳақида ҳар хил гаплар айтилди. 15 акрамий устидан Тошкентда 2005 йилнинг сентябрь ва октябрь ойларида ўтказилган судда ана шу саволга судланувчилар, гувоҳлар, жабрланувчилар ҳам жавоб берган эди. Ўзбекистон ҳукумати ўша куни майдонга кўп одам йиғилмагани, йиғилганлар ҳам акрамийларнинг қариндош-уруғлари эканини иддао қилади. Хўш, 13 май куни Андижондаги Бобур майдонига қанча одам йиғилган эди? Мингми, ўн мингми, қанча? Бу ҳақда гувоҳлардан бири бундай деган эди:\n“Ëши ҳам киряпти, қариси ҳам киряпти, чоли ҳам киряпти. Ўзи бир жойга бориб қолган чоллар ўша ерда қатор ўтирибди. Ëнида хотинлар, келинлар. 7 ëшдан 30 ëшгача бўлган болалар ҳам ўтирибди шу ерда. Ўқувчилар ҳам шу ерда”.\nХўш, қанча? Сон-саноғи бормиди одамларнинг?\n“Ўз хоҳиши билан томоша қиламан, деб кириб кетган одам бўлиши мумкин, лекин унинг ичида одам кўп бўлган. Ерларда, экинзорларда, бетонлар устида одамлар бўлган. У ерда киргани жой ҳам бўлмаган”,- деганди гувоҳ Дилшодбек Мамажонов.\nГувоҳ Абдувоҳид Иброҳимовга судга раислик қилувчи Бахтиёр Жамолов ҳам шу ҳақда савол берганди.\nБахтиëр Жамолов: Бир қанча одамлар, мингга яқин одамлар тўпланиб тургани, улар ичида биродарлар ва ëлланган одамлар бор эди, деб айтаяпсизда. Ëлланган одамлар, деганингизда қандай одамларни тушуниш керак? Кимлар улар?\nАбдувоҳид Иброҳимов: Манави одамлардан ташқари одамлар. Оддий халқ.\nОддий халқ, деди Абдувоҳид Иброҳимов. Лекин судланганларнинг деярли ҳаммаси бир гапни такрорлаганди, гўё улар одамларни мажбурлаб уйларидан чиқариб, митингга олиб келган. Масалан, судланган Валижон Эргашев:\n“Ўзим ҳам битта-иккита хонадонга кириб, одамларни зўрлаб олиб чиқдим. Худога шукур, улар индамасдан чиқди. Шу одамларни зўрлаб юриб, қўрқитиб, мажбурлаб митингга олиб келдик”.\nЁки гувоҳ Баҳодир Маҳкамов:\n“Аҳолини ўзига чорлаяпти булар. “Биз қачонгача қул бўлиб яшаймиз. Биз эзилиб кетдик. Сизлар учун қўзғолон кўтардик. Чиқинглар. Бизга қўшилинглар. Биз сизлар учун қўзғолон қилдик. Сизларнинг онанглар бизнинг онамиз. Сизларнинг отанглар бизни отамиз”, деб аҳолига гапираëтганини эшитдим”.\nХўш, шундай қилиб, барибир гувоҳлар майдонда одамларнинг сони қанча экани ҳақидаги аниқ бир сонни гапирмади. Балки жабрланувчи сифатида гувоҳлик берган Фарғона вилояти хўжалик суди раиси Дилмурод Мирзакаримовнинг мана бу айтганлари бир аниқлик киритар:\n“Тахминан сонини айтмайман, лекин мен битта нарсани аниқ айтсам ўзинглар кўз олдиларингга келтириб олинглар. Майдон катта. Майдонда одам шу даражада кўп эдики, майдон тўлиқ ва нарëғи кўринмаяпти. Балки 2000 тадир, балки 1000 тадир. Тумонат одам. Ҳар хил: аëллар, эркаклар, ëшлар”.\nНорасмий манбалар 13 май куни Бобур майдонида 5 мингдан кўп одам йиғилганини айтади. Улар ҳукуматдан, асосан, ишсизлик, порахўрлик, кам иш ҳақи, турмушнинг оғирлиги каби ижтимоий муаммоларини ҳал қилиб беришни сўраган. Воқеанинг кейин қандай суръат олганини кейинги эшиттиришларимизда ҳикоя қиламиз.


Мавсумдаги илк ғалаба | "NAVBAHOR" FUTBOL JAMOASINING RASMIY WEB SAHIFASI\nМавсумдаги илк ғалаба\nЁшлар биринчилигининг навбатдаги турида “Насаф”ни қабул қилган “Навбаҳор” ёшлари 2:1 ҳисобида ғалаба қозонишди. Дастлабки учта турда атиги бир очко жамғарган ёшларимиз мавсумдаги илк ғалабани қўлга киритишди. Ўз навбатида Қаршининг “Насаф” жамоаси ёшлари Тўрақўрғондаги ўйинга қадар мағлубиятга учрашмаганди. Битта ғалаба ва икки дуранг қайд этган қаршиликлар мусобақа жадвалида еттинчи ўринни банд этиб туришганди.\nМазкур учрашувда “Навбаҳор” ёшлар жамоасининг бир қатор футболчилар майдонга туша олишмасди. Таркибдан ўрин бир қатор олган ўйинчилар “Баркамол Авлод” Республика мусобақасига жалб этилишгани сабабли, Тошкентда саралаш турнирида қатнашишаётганди. Шу сабабдан Аҳмаджон Холмирзаев “Насаф”га қарши ўйинга асосан олдинги ўйинларда захирада қолиб кетаётган футболчилар билан бирга тайёргарлик кўрди. Якунда эса натижа ижобий кўриниш олди.\nУчрашувнинг дастлабки қисмида “Насаф” футболчиларида ҳисобни очиш учун яхшигина имконият юзага келганди. Аммо, қаршиликлар вакили Ғолиб Ғайбуллаев пенальтини амалга ошира олмади. Аниқроғи футболчи томонидан тепилган тўпни Ислом Жўраев маҳоратини намойиш этган ҳолда қайтариб қолди. Дарвозабоннинг хатти-ҳаракатидан руҳланган ёшларимиз танаффусга қадар ҳисобни очишга эришишди. Жаримадан узатиб берилган тўпни Омон-Биик Ҳалилов боши билан Наумов қўриқлаётган дарвозага жойлаб қўйди.\nТанаффусдан кейин ўйин яна кескин тус олди. Учрашув якунланиши арафасида захирадан майдонга тушган Соҳиб Абдуллаев рақиб жамоа ҳимоячиларини доғда қолдирган ҳолда иккинчи гол муаллифига айланди. Ўйиндаги тўхталишлар учун қўшиб берилган вақт ўтиб бораётган бир паллада “Насаф” футболчилари ҳисобни қисқартиришга эришишди.\nУчрашувни ёшларимиз қуйидаги таркибда ўтказишди: Ислом Жўраев, Раҳмон Ўринов, Омон-Биик Ҳалилов, Ботир Тўрабоев (Шоҳруҳ Ғуломов, 86), Тимур Яфаров (Дурбек Умаралиев, 46), Муҳаммад Расулов (Соҳиб Абдуллаев, 64), Аъзам Алиев, Фарруҳ Тошпўлатов (Баркамо Акрамов, 66), Билол Шарофиддинов (Соҳиб Ботирханов, 86), Сардор Теляков (Муслим Саитбаев, 85), Шоҳруҳ Сайфиддинов (Иброҳим Исмаилов, 75).


17:28 / 26.03.2017 3498 pdf Ўқиш режими + -\nЯқинларингиз билан хафалашиб қолдингизми? Унда қуйидаги 10та маслаҳат сизга ёрдам беради\nСилаи раҳм, яъни қариндошчилик ришталарини мустаҳкамлаш ҳам Аллоҳ таолога ибодатдир.\nАбдурроҳман ибн Авфдан ривоят қилинади:\n«Аллоҳ азза ва жалла: «Мен Роҳманман. Раҳмни яратганман ва унга Ўз исмимдан исм қўйганман. Ким уни боғласа, боғлайман. Ким уни кесса, кесаман», – деган», – дедилар».\nБошқа бир ҳадисда: “Силаи раҳмни миннат қилган одам эмас, алоқани узишса ҳам уни боғлаган одам силаи раҳм қилган бўлади”\nЭҳтимол хар биримизнинг истаганимиздек яқин муносабатда бўлаолмайдиган қариндошларимиз бордир. Улар билан муносбаталаримиз ҳақида ўйлаб кўришимиз керак. Қандайдир илгари бўлиб ўтган оилавий можаролар ёки хафагарчиликлар қариндошлар билан алоқада бўлишга тўсқинлик қилмаслиги керак. Шуни эсда тутиш лозимки, қариндошларингиз билан алоқани Аллоҳ учун тиклайсиз. Яқинларингиз билан алоқангизни тиклаш учун қуйидаги маслахатлар сизга ас қотади:\n1. Бир бирингизни янада яхшироқ ўрганиб чиқинг. Умуман олганда биз асосан қариндошларимиз нима билан шуғулланишган, ёшлик даврларида қандай бўлишган ва нималарга эришишган билмаймиз.\nОта-онангиз билан бўш вақтингизни ўтказинг, улар ёшликларида қандай бўлишганлиги, сиз туғилишингиздан олдинги ҳаётлари тарихини гапириб беришларини илтимос қилинг, сиз умуман билмаган фактлар сизни хайрон колдиради. Хола - аммаларингиз, тоға - амакиларингиз ҳақида суриштиринг, бува бувиларингизни улар туғрисида сўраб олинг, оилангиз шажарасини тузинг.\n2.Алоқа маълумотларини топинг. Сиз мутлақо мулоқотда бўлмаган қариндошларингиз бўлса, уларнинг рақамларини, манзилларини билинг, ижтимоий тармоқларда уларнинг саҳифаларини топинг. Алока ўрнатишга ҳаракат қилинг.\n3. Доимо алоқада бўлинг. Биринчи навбатда ота-онангиз билан бирга яшамасангиз қўнғироқ килишни, ҳол аҳволларини сўрашни унутманг. Қолган қариндошларга ёзиш, қўнғироқ қилиш, ҳаётлари тўғрисида сўрашни эсдан чиқарманг.\n4. Катта ёшдаги қариндош -уруғларингиз билан кўпроқ вақт ўтказинг. Бува бувиларимизда кўп донолик ва тажриба мужассамланган. Уларга Аллоҳ томондан қанча умр ажратилганлигини биз билмаймиз. Улар билан ва бошқа ёши улуғ қариндошлар билан кўпроқ вақт ўтказинг, чунки уларда бизга ас қотадиган донолик, тажриба ва сабоқ бордир. 5. Меҳмонга таклиф қилинг. Қариндошларингизни сабаб бор ёки йўқлигидан қатъий назар меҳмонга чақириб туринг. Оилавий тушлик ёки кечки овқат уюштмришни анъанага айлантиринг. Албатта буни кўриб улғайган фарзандларингиз сизга эргашадилар.\n6. Бўш вақтларингизни биргаликда ўтказинг. Бир ойда бир маротаба оилангиз билан театр, музей, кино ва ҳоказоларга боринг. Биргаликда ҳордиқ чиқариш сизларни бирлаштиради. 7. Ҳадялар қилинг. Бир бирингизга ҳадя беришни одат қилинг, чунки бу сизнинг меҳрингизни ифодалайди ва муносабатларингизни янада мустаҳкам бўлишига ёрдам беради.\n8. Замонавий техник воситалардан фойдаланинг. Қариндошларингиздан олисда бўлсангиз улар билан скайп орқали суҳбат қилинг, орангизда узоқ масофа бўлсада яқинликни сақлаб қолинг.\n9. Қариндошоарингизга садақа қилинг. Исломда аввало оила аъзоларига ва ночор қариндошларга садақа қилиш буюрилган.\n10. Ўтмишдаги келишмовчиликларга чек қўйинг. Уларни қалбингизда сақлаб юришдан хеч қандай фойда йўқ. Доимо можароларни ҳал этиш, муносабатларни тиклаш ва кечиришни йўллари мавжуд. Шуни унутмангки буларни Аллоҳ розилиги учун қиласиз. Нафсингизнинг қулига айланмай, хафагарчиликларни унутиб Аллоҳ томонидан берилган энг мустаҳкам ришталарни тиклайсиз.\n17:22 / 26.03.2017 3328\n10:05 / 27.03.2017 4960\nИлм тараққиёти борлиқдаги Аллоҳдан бошқа ҳамма нарса жуфт бўлишини исбот этди. Нафақат инсон ва ҳайвонлар, балки набототлар, жамодотлар, ҳатто кўзга кўринмас давоми...\n806 15:50 / 01.09.2019\n946 07:10 / 07.10.2019\n4252 15:00 / 10.04.2019\nУмар ибн Абдулазизнинг парҳезкорлиги\nАвф ибн Муҳожир айтади .Умар ибн Абдулазиз мусулмонларнинг иши билан шуғулланаётганда давлат хазинасидан олинган шамни ишлатар, давлат ишларидан бўшаб, ўз давоми...\n436 09:04 / 15.12.2019


АҚШ собиқ президенти Жимми Картер Трампни ирқчиликда айблади\n13:55 / 24.05.2016\nАҚШ собиқ президенти Жимми Картер республикачилардан давлат раҳбарлигига номзод Дональд Трампни ҳозирги президент Барак Обамага нисбатан ирқчиликка йўл қўйганликда айбламоқда. Бу ҳақда у The New York Times нашрига берган интервьюсида маълум қилди.\nКартернинг айтишича, республикачилар, хусусан Трамп ирқчилик нуқтаи назаридан Обамага нисбатан душманона кайфиятда. Бу эса, унингча, АҚШда ирқчилик муаммоси ҳамон сақланиб қолганини намойиш этади.\n“Мен сўнгги икки-уч йилда бизнинг давлатимиз ирқчилик муаммосини етарли ҳал қила олмаганимизни тушуниб етди деб ҳисоблайман”, - маълум қилди собиқ президент.\nКартер президентлик курсиси пойгаларида Трампнинг муваффақиятидан ҳайрон эмас. Унинг тахминига кўра, АҚШдан мексикаликларни чиқариб юбориш ҳамда мусулмонларнинг киришини тақиқлашга даъват этаётган миллиардер “тўпланиб қолган ирқчилик душманлиги заҳирасини ташқарига чиқариб юборди”.


“Фарнборо” Халқаро авиакосмик салони ўз ишини бошлади\n16:47 / 13.07.2016\n11 июль куни Буюк Британияда “Фарнборо” Халқаро авиакосмик салони (Farnborough International Airshow) ўз ишини бошлади. Жаҳондаги энг нуфузли аэрокосмик кўргазмаси сифатида тан олинадиган мазкур тадбир 17 июлга қадар давом этади. Авиасалон ҳар икки йилда бир марта Лондондан 55 километр жанубий-ғарбда жойлашган Фарнборо шаҳридаги аэропортда бўлиб ўтади. Кўргазма ташкилотчиси Farnborough International Limited компанияси ҳисобланади. Кўргазмада авиация ва фазовий мақсадларда фойдаланиладиган учувчи аппаратларнинг барча турлари намойиш этилади. Жумладан, авиация ва космик аппаратларнинг двигателлари, космик аппаратлар, сунъий йўлдошлар, аэропортлар учун жиҳозлар, авиация техникаларини таъмирловчи жиҳозлар, тарихий аҳамиятга молик техникалар, қуроллар, радар ва кузатув тизимлари хам кўргазмадан ўрин олган.\nИлк бор авиашоу 1932 йилда ўтказилган эди. Ўшанда Лондон яқинидаги “Хендон” аэродромида илк бор ҳавода парвоз қилувчи аппаратлар кўргазмаси бўлиб ўтган эди. Илк кўргазмада 13 та компания ўзининг 30 та самолётини намойиш қилган эди. Аввалига кўргазмада фақат Буюк Британия компаниялари иштирок этар эди. Кейинчалик хорижий компаниялар ҳам ўз маҳсулотлари билан иштирок эта бошлади. Иккинчи жаҳон уруши даврида авиасалон ўтказилмади. Урушдан кейин, тўғрироғи, 1946-1947 йилларда авиасалон Хартфордшир графлигидаги “Рэдлетта” аэропортида ўтказилди. 1948 йилдан бошлаб эса доимий равишда “Фарнборо” аэропортида ўтказиб келинади. Маълумки, бу аэропорт Британиядаги қадимий бўлиб, ундан илк самолёт 1908 йилда ҳавога кўтарилган эди. 1948 йилда кўргазма атиги бир ҳафта давом этди. Ўша йили мутахассислар билан бир қаторда кенг жамоатчилик илк бор кўргазма фаолияти билан танишиш шарафига муяссар бўлди. 1949 йилда ўтказилган тадбирда илк бор реактив йўловчи de Havilland DH.106 Comet самолёти намойиш этилди.\n1952 йилги авиашоу вақтида биринчи авиаҳалокат юз берди. Буюк Британиянинг de Havilland DH.110 реактив қирувчи самолёти ҳавода томошабинлар устида портлаб кетди. Ҳодиса оқибатида 31 киши ҳалок бўлди. Уларнинг икки нафари учувчи, 29 нафари эса ерда бўлган томошабинлар эди.\n1962 йилдан бошлаб кўргазма ҳар икки йилда бир марта ўтказиладиган бўлди. 2000 йилгача авиасалон сентябрь ойида ўтказилган бўлса, 2000 йилдан бошлаб июль ойида ўтказила бошланди. 1966 йилда авиасалон ишида Европа компаниялари қатнашади. 1974 йилдан бошлаб эса кўргазмага халқаро мақом берилди. 2010 йилда экспозицияларнинг фазовий сектори кенгайтирилди. Ўша йили илк бор Boeing 787 Dreamliner йўловчи самолёти намойиш қилинди. 2012 йили ўтказилган кўргазмага 280 мингдан ортиқ киши ташриф буюрган эди. Авиашоу тарихида илк бор бутун дунёдан олиб келинган учувчисиз аппаратлар намойиш қилинди.\nБундан аввалги “Фарнборо-2014” авиасалони 14-20 июлда бўлиб ўтиб, унинг ишида 39 та мамлакатнинг 1 минг 500 та компанияси иштирок этди ва 179 та учувчи аппарат томошабинлар эътиборига ҳавола этилди. Кўргазмага 100 мингдан ортиқ томошабин келди. Имзоланган Шартнома ва Битимларнинг умумий қиймати 152 миллиард долларга етди. Бу йилги “Фарнборо-2016” кўргазмасига 30 мамлакатнинг 1 минг 200 та компанияси ўз маҳсулотлари билан қатнашиш ниятини билдирди. Авиашоу худудида 20 та мамлакатнинг павильонлари ишлаб турибди. 50 дан ортиқ мамлакатнинг ҳарбий делегациялари таклиф қилинган.\nФуқоро авиацияси дастурида 26 та мамлакат делегацияси иштирок этиш ниятини билдирган бўлса, шоунинг ҳарбий қисмида 45 дан ортиқ мамлакат делегацияси иштирок этмоқда.\nШуни айтиш керакки, авиация салонининг биринчи иш куни хосиятсиз бўлди. Кучли ёғингарчилик туфайли иштирокчилар хавфсиз жойга кўчирилди. Ноқулай об-ҳаво туфайли душанба куни самолётларнинг намойишкорона парвозлари бекор қилинди. Шунга қарамай, ҳафта охирига қадар 50-Халқаро авиакосмик салонга 100 мингдан ортик киши ташриф буюриши кутилмоқда.\nТадбирда иштирок этаётган Boeing ва Airbus компаниялари вакилларининг сўзларига қараганда, яқин 20 йил мобайнида фуқоро авиацияси самолётларига талаб ортади. Boeing экспертларининг айтишича, самолётларга талаб 39,6 мингтани ташкил қилади. Бу самолётларнинг умумий қиймати 5,9 триллион долларга етади. Airbus экспертлари эса эса 33 мингта самолётга талаб тушиши, янги самолётларнинг нархи 5,2 триллион долларни ташкил қилишини башорат қилмоқда.


Ўзбекистон Миллий телерадиокомпанияси раисининг биринчи ўринбосари Бобир Алихонов Халқаро пресс-клубнинг кеча бўлиб ўтган навбатдаги мажлисида қайд этишича, бундай форматдаги телерадиоканалнинг очилиши мамлакатимиз телевидениеси тарихидаги муҳим воқеа ҳисобланади. “Бу ишга анча олдин қўл уришимиз керак эди. Телерадиоканал -фаолиятини йўлга қўйишга нафақат тажрибали, шу соҳада суяги қотган мутахассислар, айни пайтда ёш авлод вакиллари кенг жалб қилинмоқда. Телерадиоканал туну кун давомида телевидение, радио ҳамда интернет орқали ўз фаолиятини олиб боради”, деди у.\nЯнги даврнинг янги талаби\nШу пайтга қадар Миллий телерадиокомпания тизимига кирувчи 9 та телеканалда 56 та ахборот-таҳлилий дастур бўлган. Бу эса томошабинларнинг турли дастурларга мурожаат қилишига, ўз навбатида, информацион дастурлар рейтингининг паст бўлишига сабаб бўлаётган эди. “Асосий мақсадимиз — юртимизда ахборот тарқатадиган асосий манбалардан бирига айланиш”, дейди “O‘zbekiston 24” телерадиоканали директори Озод Ҳамидхўжаев.\nТелеканалда ҳар соатда янгиликлар, мамлакатда юз бераётган воқеа-ҳодисалар, ҳудудларда кечаётган ислоҳотлар ёритиб борилади. Янгиликлар орасида эса телевизион журналистиканинг турли жанрларидан фойдаланган ҳолда, суҳбатлар, репортажлар, кун мавзуси бўлган янгиликлар бўйича таҳлилий кўрсатувлар бериб борилади. Қисқача айтганда, янги телеканал дастури мамлакатда кечаётган ўзгаришларга ҳамоҳанг равишда шаклланиб боради. Бунда экспертлик доиралари, олимлар салоҳиятидан унумли фойдаланиш режалаштирилмоқда. Шу мақсадда “O‘zbekiston 24” телерадиоканали билан “Тараққиёт стратегияси” маркази ҳамда Халқаро пресс-клуб ўртасида меморандум имзоланиб, ҳамкорликда режалар тасдиқланди.\nХалқаро пресс-клуб йиғилишида йиллар давомида одамларимиз қалбидан чуқур ўрин олган “Ахборот” дастури ёпиладими, деган саволга ҳам ойдинлик киритилди. “Ахборот” дастурини сақлаб қоламиз”, деди Бобир Алихонов. Унинг айтишича, ушбу дастур ўнлаб йиллар мобайнида аҳолининг кенг қатлами кузатиб келган асосий дастур бўлган. Шу сабабли у янги ташкил этилаётган телеканал дастурларида жузъий ўзгаришлар билан сақлаб қолинади ва “O‘zbekiston” телеканалида ҳам эфирга узатиб турилади.\nРадиоканалда қўшиқ янграмайди\nБиринчи бўлиб эфирга радио узатилади. “O‘zbekiston 24” телерадиоканали директори ўринбосари Соҳибжон Алижоновнинг қайд этишича, радиоканалда қўшиқлар янграмайди, кўнгилочар дастурларга ўрин берилмайди. Радиоканал жамоаси мамлакатимизда кечаётган ислоҳотларни, дунёда юз бераётган ўзгаришларни нафақат янгиликлар, балки таҳлилий эшиттиришлар орқали очиб беришади. Радиоканалда эса ҳар ярим соатда янгиликлар эфирга узатилади. Бунда эфирнинг деярли 80 фоизи тўғридан-тўғри эфирни ташкил қилади. Янгиликлар дастурлари орасида эса экспертларнинг у ёки бу воқеа-ҳодисаларга шарҳлари, радиотингловчиларнинг муносабатлари бериб борилади. Радио фаолиятига айни пайтда телеканал жамоаси ҳам жойлардан хабарлар, тафсилотлар етказиб туришда яқиндан ёрдам беради. “Шиоримиз — тезкорлик, шошмашошарлик эмас”, деди С. Алижонов.\nХорижда ўз мухбирлари бўлади\n“O‘zbekiston 24” телерадиоканали фаолиятининг дастлабки вақтларида дунёнинг 9 мамлакатида ўз мухбирига эга бўлади. Бунда, биринчи галда, минтақамиз мамлакатларига эътибор қаратилади. Шу билан бирга, келгусида мухбирлар тармоғи дунёнинг деярли барча қитъасини қамраб олади.\nЯнги телерадиоканалнинг 250 нафардан ортиқ ходими бўлиб, SD ва HD форматларида рақамли эфир ижтимоий тўпламига киритилади. Телерадиоканал кўрсатув ҳамда эшиттиришларининг 65 — 70 фоизини ўзбек тилида, 20 — 25 фоиз атрофидаги қисмини рус тилида, 5 — 10 фоизини эса инглиз тилида эфирга узатади.\nХалқаро пресс-клубда таъкидланганидек, телерадиоканал жаҳон ва дунёда кечаётган воқеа-ҳодисаларга холис баҳо бериб, юртимиз аҳолисининг сифатли ахборотга бўлган талабини қондиришга хизмат қилади. Шунингдек, тадбирда кадрлар тайёрлаш, уларнинг салоҳиятини ошириб бориш, сиёсий ҳамда халқаро шарҳларга эътиборни кучайтириш каби масалалар ҳақида ҳам сўз юритилди.\nМазкур рукндаги бошқа мақолалар: « Мезоннинг фараҳбахш ҳавоси\tИнтернет орқали саёҳат »


Қозоғистоннинг Биринчи Президенти билан телефон орқали мулоқот бўлиб ўтди - Халқ сўзи\n13:45 24 Июль 2019 Сиёсат\nСуҳбат аввалида Нурсултон Назарбоев давлатимиз раҳбарини таваллуд куни билан самимий табриклаб, Ўзбекистон Президентининг қардош мамлакатларимиз ўртасидаги дўстлик, яхши қўшничилик ва стратегик шериклик муносабатларида юксак даражага эришишдаги шахсий ҳиссасини алоҳида қайд этди.\nПрезидент Шавкат Мирзиёев, ўз навбатида, табрик ва эзгу тилаклар, шунингдек, кўп қиррали Ўзбекистон-Қозоғистон ҳамкорлигининг ривожланиши ва мустаҳкамланишини ҳар томонлама қўллаб-қувватлаётгани учун Нурсултон Назарбоевга миннатдорлик билдирди.\nКейинги йилларда икки мамлакат ўртасида товар айирбошлаш ҳажми бир неча карра ортди, устувор йўналишларда истиқболли кооперация лойиҳалари амалга оширилмоқда, транспорт ва транзит коммуникациялари соҳасидаги ҳамкорлик кенгаймоқда.\nҲамкорликнинг янги жиҳати – ҳудудлараро алмашинувлар йўлга қўйилди. Ишбилармонлик алоқалари фаоллашди. Ўзбекистонда Қозоғистон йили доирасида қардош халқларимиз дўстлиги ва яхши қўшничилигини мустаҳкамлашга хизмат қилаётган биргаликдаги тадбирлар ўтказилмоқда.\nМулоқот чоғида икки томонлама ва минтақавий аҳамиятга молик долзарб масалалар кўриб чиқилди.\nОлий даражада эришилган келишувларни, жумладан, Ўзбекистон ва Қозоғистон Бош вазирлари раислигидаги қўшма Ҳукуматлараро комиссия фаолияти доирасида амалга ошириш масалаларига алоҳида эътибор қаратилди.


Вазир ва унинг ўринбосарлари матбуот анжуманига нега келмайди? » Новости Узбекистана сегодня: nuz.uz\nНовости Узбекистана → ЖАМОАТЧИЛИК → Вазир ва унинг ўринбосарлари матбуот анжуманига нега келмайди?\n24-05-2019 15:24 0 915 Рейтинг1 Чоп этиш\nЎзбекистон Республикаси Вазирлар Маҳкамаси томонидан 2019 йил 28 февралда «Ўзбекистон Республикаси Президентининг «Халқ давлат идораларига эмас, балки давлат идоралари халқимизга хизмат қилиши керак» ғояси асосида давлат ва жамият ҳаётидаги муҳим масалалар бўйича ўтказиладиган брифинг ва матбуот анжуманлари режаси тасдиқланган.\nУшбу режага асосан брифинг ва матбуот анжуманлари ўтказилиши анъанага айлангани журналистларни мамнун этмоқда.Ўзбекистон Миллий матбуот маркази раҳбарияти номидан келаётган хатларда матбуот анжумани ёки брифингда вазирлик, қўмита ва идораларнинг раҳбарияти иштирок этади, деб айтилади.\nСўнгги вақтларда ўтказилаётган матбуот анжумани ва брифингларнинг савияси бироз тушиб кетгандек, назаримда. Чунки тадбирни ташкиллаштираётган масъул идора раҳбари ёки биринчи ўринбосари, ҳеч бўлмаганда, ўринбосари келиб республика оммавий ахборот воситаларига маълумот бериш орқали ўз идораси фаолиятидан аҳолини хабардор қилиш ўрнига, бошқарма бошлиғи, бўлим бошлиғи ёки бўлим бошлиғининг ўринбосари келиб, нари-бери ахборот беришни маъқул кўраётгандек.\nБу фикрни айтишимизга сабаб бор. Жорий йил 20 май куни Халқ таълими вазирлиги томонидан халқ таълими тизимида 2018-2019 ўқув йилида амалга оширилган ишлар ва келгусидаги устувор вазифаларга бағишланган матбуот анжумани ўтказилди. Халқ таълими тизимидаги масалаларга ҳеч қайсимиз бефарқ қарай олмаймиз. Чунки барчамизнинг фарзандларимиз яхши таълим олиши, мамлакатнинг эртанги тақдири бевосита мазкур тизимга боғлиқдир. Шу боисдан ушбу матбуот анжуманида оммавий ахборот воситалари вакиллари нисбатан кўпроқ иштирок этди. Баъзи таҳририятлардан учталаб мухбир қатнашди. Чунки тизимга боғлиқ саволлар кўп эди. Тадбир бошланиши олдидан журналистларни вазирлик раҳбарларидан ким иштирок этаркан, деган савол қизиқтирарди. Кўпчилиги вазирнинг ўзи иштирок этса, яхши бўларди, дерди.\nШу алфозда матбуот анжумани бошланди. Халқ таълими вазирлигининг жамоатчилик ва оммавий ахборот воситалари билан алоқалар шўъбаси мудири Анвар Умаров тадбирнинг асосий иштирокчиларини журналистларга таништирди. Матбуот анжуманида Эркин Муродов, Сарвар Саъдуллаев, Муроджон Карабаевлар иштирок этмоқда, деди. Энди савол туғилади, улар вазирликда нима иш қилади ўзи? Шунда журналистлар мобиль телефони орқали интернетга кириб, вазирликнинг сайтидан уларнинг қайси лавозимда ишлашини билиб олишди. Эркин Муродов умумий ўрта таълим муассасалари фаолиятини мувофиқлаштириш бошқармаси бошлиғи, Сарвар Саъдуллаев мактабларнинг истиқболли моделлари ва давлат-хусусий шерикчилик бошқармаси бошлиғи, Муроджон Карабаев эса мактабдан ташқари таълим, спорт ва туризмни ташкил этиш бошқармаси бошлиғи экан.\nЖурналистлардан бири «майли, тушунамиз, вазирнинг иши кўпдир, аммо бешта ўринбосари бор-ку, майли биттаси вакант экан, шунда ҳам тўртта ўринбосаридан биттаси келиб қатнашса бўлади-ку», деб қолди. Яна бир журналист эса «Олдинги матбуот анжуманларида ҳам вазирлик раҳбариятидан ҳеч ким қатнашмаганди. Бу сафар ҳам шундай бўлди,» деб қўйди.\nТўғрида, ҳар чоракда бир маротаба ўтказиладаган матбуот анжуманига вазир бўлмаса, вазирнинг ўринбосарларидан бири иштирок этиши мумкин-ку. Матбуот анжуманини вазир ёки вазир ўринбосарларининг вақтига қараб режалаштириш ҳам мумкин-ку...\nВазирлик масъуллари берган маълумотлардан сўнг журналистлар саволлари бошланди. Аксарият ота-оналарни кўпдан бери қийнаб келаётган, минг марта айтилсада, чек қўйилмаётган муаммо тўғрисида савол берилди:\n— Фарзанди мактабга борадиган ота-онага турли пул йиғимлари масаласи жуда яхши таниш. Синф фонди, мактаб фонди, таъмирлаш, байрам дастурхони ва ҳоказолар учун ота-оналардан ўқувчилар орқали пул йиғиш тўғри ишми? Айниқса, мактаб таъмири учун пул йиғиш? Чунки ҳар йили мактабларни таъмирлаш учун давлат томонидан маблағ ажратилади-ку?\nУшбу саволга вазирликнинг умумий ўрта таълим муассасалари фаолиятини мувофиқлаштириш бошқармаси бошлиғи Эркин Муродов жавоб берди.\n— Вазирлик томонидан мактабларда таълим олаётган ўқувчилардан бирон нарсага пул йиғилишига умуман йўл қўйилмайди ва мактаб директори ёки ўқитувчисига бирон нарсага пул йиғиш лозимлиги тўғрисида ҳеч қандай кўрсатма ҳам берилмаган. Ўқувчилардан бирон нарсани рўкач қилиб пул йиғиш ноқонуний ҳисобланади.\nБундан ташқари, журналистлар томонидан таълим тизими бўйича аҳолини ўйлантириб келаётган кўплаб саволлар берилди. Вазирликнинг бошқарма бошлиқлари ўзларининг ваколати доирасида имкон қадар жавоб беришга ҳаракат қилишди. Тўғри, бошқарма бошлиқлари саволларга жавоб беришди. Журналистлар саволларини улар раҳбариятга етказишар. Аммо бу муаммоларни вазирлик раҳбарлари ўз қулоқлари билан эшитса, таъсири бошқачароқ бўлиши табиий. Шунингдек, вазир ёки унинг ўринбосарларининг ўзидан маълумот олиш, фикр эшитиш журналистларга ҳам бошқача таъсир қиларди...


2019.10.23 | Янгиликлар\nМазкур таълим масканида бир неча йиллардан буён спортнинг баскетбол, волейбол, қўл тўпи, енгил атлетика, стол тенниси сингари ўнга яқин турлари бўйича тўгараклар фаолият юритиб келади. Президентимизнинг ёшларнинг камоли ва истиқболига қаратилган беш муҳим ташаббуси асосида тўгараклар сони шахмат, футбол машғулотлари билан янада бойиди.\nМазкур илм масканида сабоқ олган тадбиркор, Тўрақўрғон футбол мактаби асосчиларидан бири Зокиржон Аҳмадалиев 200 миллион сўмга яқин ўз маблағи ҳисобидан ўқувчилар учун сунъий қопламали футбол майдони қуриб берди.\n- Шу мактабда сабоқ олганман, - дейди тадбиркор. - Фарзандларимиз ҳам шу даргоҳда ўқишди, эндиликда набираларимиз таҳсил олишмоқда. Ёшларнинг соғлом, ҳар томонлама баркамол бўлиб улғайиши биз катталар учун жуда муҳим ҳисобланади. Ўзини келажакка дахлдор деб билган инсон борки, фарзандларининг етук камол топишига ҳисса қўшиши керак. Ўқувчиларга ушбу стадионни туҳфа этиш орқали олдимга қўйган эзгу мақсадимга эришдим.\nТўрақўрғонда мустаҳкам пойдеворга эга бўлган футбол мактаби мавжуд. Айни пайтда фаолият олиб бораётган “Одил жуниор” футбол мактабининг одимлари ҳам шунга ҳамоҳанг бўлиб, мазкур мактаб Испания, Германиядаги машҳур клублар билан ҳамкорлик ўрнатган. Испаниянинг “Атлетико Мадрид” клуби ўйинчиси Кико мактабга ташриф буюриб, бўлажак футболчиларнинг машғулотларини кузатган, ўз тавсияларини берган. Шу йилнинг ноябрь ойида Италиядан мураббий ва мутахассислар келиши кутилмоқда. Хорижлик мутахассислар ҳамроҳлигида 2010 йилда туғилган ўсмирлар ҳам ташриф буюришади. Улар билан Тўрақўрғон футбол мактаби ўқувчилари ўртасида турнир ўтказиш режалаштирилган.\nКуни кеча фойдаланишга топширилган ва очилиш маросими катта спорт байрамига айланиб кетган янги футбол майдонидаги машғулотларда ўқувчилар тобланишмоқда. Ёшларга бўлган бу каби эътибор келажагимиз эгаларининг спортга бўлган иштиёқини янада ошириб, улар орасидан чемпионлар етишиб чиқишига хизмат қилмоқда.


Тарбиянинг қиммати улуғ – Сурхон тонги\nБош саҳифа / Жамият / Тарбиянинг қиммати улуғ\nАпрел 6, 2018\tЖамият Изоҳ қолдириш 694 Кўрилди\nАҚШда ўзбек йигити “Пикап” машинасини пиёдалар йўлакчасига, одамлар устига ҳайдаб 8 кишининг умрига зомин бўлган, 12 киши қаттиқ жароҳат олган. Туркияда эса миллатдошимиз томонидан амалга оширилган портлаш оқибатида 39 киши қурбон бўлди. Москва шаҳрида мурғак гўдакка нисбатан ваҳшиёна ҳаракати учун самарқандлик аёл қўлга олинди…\nҲа, бу хабарлар интернет тармоқларида, жаҳон матбуотида эълон қилинган, дунё афкор оммасини ларзага солган мудҳиш воқеалар эди. Наҳотки, аждодлари маънавият оламида дунёга ибрат бўлган халқнинг фарзандлари шу ишларни содир этган. Наҳотки, биз фарзандларимизга шундай тарбия бераётган бўлсак?\nЯхши, солиҳ ва баркамол фарзанд ота-онанинг бахт-иқболи, икки дунё саодатига етиштирувчи дилбанд. Аммо у одобли, яхши фазилатлар соҳиби бўлгандагина ота-онасига раҳмат, бахт ва хур-сандчилик келтиради. Ҳеч бир ота-она фарзанди жиноятчи, террорист бўлишини, миллат шаънини ерга уришини тасаввурига сиғдира олмайди. Унда бундай инсонлар қаердан пайдо бўлди, улар бизнинг мактабларда ўқимадими, маҳалламизда тарбия олмадими?\nТарбия ҳақида Имом Ғаззолийнинг “Иҳёу улумуддин” китобида шундай дейилади: “Бола ота-она қўлида бир омонатдир. Қалби турли нақш ва расмлардан пок, нима нақш солинса, қабул қилади, нимага мойил қилинса, мойил бўлаверади. Агар яхшиликка ундалса ва ўргатилса, унинг устида ўсаверади, дунё ва охиратда бахтли бўлади, ота-онаси ҳамда одоб ва таълим-тарбия берганлар барчаси савобига шерик бўлишади. Агар ёмонликка ундалса ва ҳайвон каби бўш қўйилса, ёмонликка йўлиқади, ҳалок бўлади ва унга қараб турган киши гуноҳкор бўлади”.\nПрезидентимиз айтганидек, “Мафкура соҳасида бўшлиқ деган нарсанинг ўзи ҳеч қачон бўлмайди. Чунки инсоннинг қалби, мияси, онгу тафаккури ҳеч қачон ахборот олишдан, фикрлашдан, таъсирланишдан тўхтамайди. Демак, унга доимо маънавий озиқ керак. Агар шу озиқни ўзи яшаётган муҳитдан олмаса ёки бу муҳит уни қониқтирмаса, нима бўлади, айтинглар? Бундай озиқни у аста-секин бошқа ёқдан излайди. Шунга йўл бермаслигимиз керак. Мана, гап нима ҳақида кетаяпти!” Шу маънода айтиш керакки, юртимизда таълим соҳасида олиб борилаётган ислоҳотлар, жумладан, умумий ўрта таълим тўғрисидаги янги низом, Давлат таълим стандартларининг янгидан ишлаб чиқилиши хамда компетенциявий таълимнинг жорий этилиши замирида ҳам мустақил фикрлайдиган, дунёни тушунган, Ватанини севадиган, аждодларига муносиб ворис бўладиган авлодни тарбиялашдек улуғвор мақсад ётади.\nОлдинги Китобга муҳаббат болаликдан бошланади\nКейинги Дил истар